Elkarlanean Programa 2018\nHasiera Laguntzak eta Diru Laguntzak Bizkaia Elkarlanean Programa 2018\nBizkaiko Foru Aldundiaren 159/2017 FORU DEKRETUA, abenduaren 19koa. Honen bidez, lehiakortasunerako eta lankidetzan sortutako berrikuntzarako Elkarlanean 2018 programa arautzen duten oinarriak eta deialdia onartzen dira.\nEskabideak aurkezteko epea Eskabideak aurkezteko epea 2018ko apirilaren 9an hasiko da, eta 2018ko apirilaren 27ko 13:30ean amaituko da\nEnpresen arteko lankidetza: Dekretuko kapitulu honek itzuli behar ez diru-laguntzak eskaintzen dizkie erakunde onuradunei:\na) Lankidetzan sortutako berrikuntza-proiektuak egitea partzuergoko enpresen artean, arriskuak partekatuta.\nb) Enpresa batzuen artean modu kooperatiboan identifikatutako negozio-aukeren bideragarritasun tekniko, ekonomiko eta legalari buruzko azterlanak egitea.\nBitarteko Organismoen arteko lankidetza:Lankidetzaren kultura bultzatzeko egin beharreko sentsibilizazio-lanak eta aurreko atazak aktibatzea garrantzitsua denez, kapitulu honen xedea da bitarteko organismoen arteko ekintza bateratua sustatzea, lankidetzan sortutako berrikuntzarako sustapen-jardueren eraginkortasuna areagotzeko\nEnpresen arteko lankidetza:Jasotako onuren hartzaile izan daitezke: Berezko nortasun juridikoa duten enpresek, jarduera nagusia hauetariko bat badute: Industria, Eraikuntza, Industriari lotutako zerbitzuak, Turismoa eta Handizkako merkataritza; (I. eranskinean ageri dira 2009ko Ekonomi Jardueren Sailkapen Nazionaleko (EJSN) epigrafeetatik diru-laguntza jaso dezaketenak). Horrez gainera, baterako eskaera aurkeztu behar dute, 15. artikuluan xedatutakoarekin bat.\nProiektuan parte hartzen duten erakunde onuradunak direla ulertuko da honako baldintza hauek betetzen direnean:\nc) 5 eta 100 pertsona arteko plantilla edukitzea lanaldi osoan, baina betiere urteko kopuru baliokideetan.\nBitarteko Organismoen arteko lankidetza:Erakunde onuradunak Jasotako onuren hartzaile izan daitezke: Berezko nortasun juridikoa duten irabazteko asmorik gabeko erakundeak eta toki erakundeak, toki erakundeen mendeko merkataritzako sozietateak, haien xede nagusien artean enpresen arteko lankidetza bultzatzea badago eta baterako eskabideak 15. artikulua xedatutakoarekin bat aurkezten badute.\nEnpresen arteko lankidetza:Diruz lagunduko da lankidetzan sortutako berrikuntzaren alde baliabide eta arriskuak partekatuz erakunde batzuen artean (partzuergo batean) eginiko lana, artikulu honetan ezarritakoarekin bat. Horren arabera, bi proiektu mota aurkeztu ahal izango dira, haien garapen-fasea kontuan hartuta:\n1. Lankidetzan sortutako berrikuntza-proiektuak, teknologia arlokoak zein bestelakoak, erakundeen negozio-estrategiekin koherente direnak . Diruz lagundu ahal diren proiektu mota hauek barnean hartu ahal dituzten ekintzen xedeak hauek izan ahal dira:\nDiru-laguntza jaso dezakeen egitate honen ondoreetarako, aurkeztutako proiektuek bi enpresa edo gehiagoren arteko lankidetza-akordioa jaso behar dute 4. artikuluan deskribatutakoaren arabera).\n2. Enpresa batzuen artean lankidetzan identifikatutako negozio-aukeren bideragarritasuna aztertzea berrikuntza-proiektuak sortu ahal badira. Proiektu mota hauetan jarduera hauek sartuko dira:\na) Identifikatutako negozio-aukerari eta etorkizuneko ustiapenari buruzko bideragarritasun-azterlana\nBitarteko Organismoen arteko lankidetza:Diruz lagunduko dira jarduerak baldin eta haien helburua bada aurreko baldintzak sortzea enpresen arteko lankidetzan sortutako berrikuntza-proiektuak egiteko. Aurkeztutako proiektu bakoitza bitarteko organismo batzuen artean egin beharko da, lankidetzan, eta aurretik egin ez diren jarduketa berritzaileak izan behar ditu xede, beren finantzaketarako funts osagarriak behar dituztenak.\n1. Diruz lagundu daitezkeen proiektuetan jarduera hauek sartu behar dira:\na) Baterako dinamikak garatzea eragileen artean, sektoreen eta/edo lurraldeen arteko negozio-aukerak identifikatzeko eta zehazteko.\nb) Zaintza lehiakor kolaboratiboa egitea, enpresentzako joera teknologikoak zein merkatuko aukerak identifikatzeko, batez ere lagungarriak direnean ezagutarazteko halako joerek zer balio duten lankidetzan sortutako berrikuntza-proiektu zehatzak identifikatzeko.\nc) Enpresen taldeak diseinatzea eta dinamizatzea, lankidetzan egindako negozioetarako leudekeen aukerak identifikatzeko eta sortzeko.\nArgibide gehiagorako BOB - 242zk. 2017ko abenduaren 22an


Tafallako Garces de los Fayos ikastolak hartu du lekukoa | Gizartea | Berria\nBi egunetan egin dute jaia, Lizarrako Ikastolak antolatuta. Eguraldiak lagundu ez badu ere, arazorik gabe bete dute egitaraua. Datorren urtean Tafallako Garces de los Fayos Ikastolak antolatuko du.\nFormatu txikian egin duten arren, lehengoen antzerako irudi bat edo beste utzi du 2021eko Nafarroa Oinezek. Jagoba Manterola / Foku Tamaina handiagoan ikusi\n2021eko urriak 17 13:57\n«Lizarra eta Lizarrerria ez lirateke gauza bera izango ikastolarik gabe». Unai Gardokiren hitzak dira, Lizarrako Ikastolako zuzendariarenak, gaur esandakoak. Bi urtez prestatzen ibili ondoren, bi egunetan ospatu dute 2021eko Nafarroa Oinez Lizarran (Nafarroa), eta gaur egin dute ekitaldi instituzionala. Ekitaldi hori kanpoan egin behar zuten berez, baina, euria dela-eta, Los Llanos zinema aretoan egin dute.\nIzan ere, euria lagun izan dute asteburuan Lizarran. Osasun neurriak dagoeneko malgututa dauden arren, pandemiak nabarmen baldintzatu du aurtengo jaia; hainbat hilabete zeramatzaten hura prestatzen. Antolatzaileek hasi aurretik azaldu zutenez, «pandemiak markatutako egoeretara» moldatu behar izan dute, eta «formatu txikian» antolatu dute.\nUna publicación compartida de Nafarroa Oinez (@nafarroaoinez)\nBesteak beste, ez da egon zazpi guneak lotzen zituen ibilbiderik, ezta sarrerarik ere. Hala ere, hainbat adinetako publiko andana izan da ekitaldietan, eta pozik agertu dira antolatzaileak. Amaiera ekitaldian atzera begira jarri da Gardoki, eta Lizarrako Ikastola duela 50 urte «ametsa zen errealitate bat» dela esan du: «Ameslari talde batek gizartean sinetsi zuen, eta gaur jadanik botata ditu erroak eredu horrek».\nZenbait erakundetako ordezkariek ere hartu dute hitza. Koldo Leoz Lizarrako alkateak euskaraz bizitzeko eskatu du, «egunerokotasuneko eremu guztietan normalizatu dadin. Jose Mari Aierdi Nafarroako Gobernuaren ordezkariak, berriz, ikastola zoriondu du 50 urte betetzeagatik, baita «euskal kulturaren berreskurapenean» egiten duen lanagatik ere.\nBeste hainbat erakundetako eta euskalgintzako eragiletako ordezkariak ere bildu dira ekitaldian, eta musika eta dantza emankizunak egin dituzte tartean.\nEkitaldiaren amaieran, ohikoa den moduan, datorren urteko jaia antolatzeko ardura izango dion ikastolari eman diote lekukoa. Tafallako (Nafarroa) Garces de los Fayos Ikastola izango da. Haren ordezkariak «ilusioz eta gogoz» hartu dute erronka, adierazi dutenez.\nIaz antolatu behar zuen Lizarrako ikastolak jaia, ikastetxearen 50. urteurrenarekin batera, baina, COVID-19aren izurria dela-eta bertan behera utzi behar izan zuten. Bi urtez lanean ibili ondoren, «ilusio eta maitasun handiz» antolatu dute jaia, baita Nafarroa Oinez-ekin zerikusia duten beste zenbait ekintza ere. Abuztuan, esaterako, ikastetxearen 50. urteurrenaren ospakizuna egin zen.


HEZKIDETZAN ESKU HARTZEN talde-bloga: Hizkuntza sexista eta erabilera sexista\nInguratzen gaituzten hizkuntzak kutsu sexista daukate. Hik hasiko “ Zergatik erabili behardugu hizkera ez-sexista?” artikuluan Alvaro Garcia Meseguerrek (hizkera sexistaren gaian espezializatutako espainiar hizkuntzalariak) dioenez, euskarak oso zama sexista txikia dauka. Erdaren artean gaztelaniaren zama sexista % 80koa da, frantsesarena % 40koa, ingelesarena % 15ekoa eta euskararena % 5ekoa. Baina elebidunak garen heinean eta jendarte honetan bizi garenez gure sinbolikoan berez generorik gabeko hitz askori generoa jartzen diogu.\n“Hizkuntzan bi sexismo mota agertzen zaizkigu: sexismo linguistikoa eta sexismo soziala. Lehenengoaren barruan maila sintaktikoa eta maila lexikoa dauzkagu. Sexismo linguistikoa forma da eta soziala fondoa, beraz, aurreko paragrafoan aipatu ditugun portzentaia eta desorekak sexismo linguistikoan agertzen zaizkigu. Horrek esan nahi du sexismo soziala berdina dela hizkuntza guztietan, fondo bera daukagu kultura desberdinetan, pentsamolde edo ikuspegi patriarkala barneratuta dago guztion garunetan, izan beltz, eder, aberats, altu, gazte, ekialdeko edo bestelakoa.”\nSexismo linguistikoari buruz Amelia Barquinen “Euskal Hiztegiak” postean honela esaten du:\n“Hiztegigileek esan ohi dute haiek ez dutela etxeko ezer jartzen, haiek hiztunen erabilera baino ez dutela jasotzen hiztegietan, eta erabilera aldatu ahala, hiztegiek hartzen dituzten hitzak aldatzen joaten direla; alegia, gizartea dela hiztegian dagoenaren erantzulea; gizartea aldatu ahala (matxista izateari utzi ahala), hizkuntza ere aldatuko da eta aldaketa hori hiztegietan islatuko da. “\nBaina ondoren hiztegietan bilatutako hainbat adibideen bitartez erakusten du nola emakume edo alua hitzek balorazio negatiboa dakarte edota adiera askoz gutxiago azaltzen dutela.\nHorren inguruko azterketa zehatzagoa egiten du “Euskararen erabilera ez sexista” gidan. Gida honekin euskararen erabilpenaren inguruko hausnarketa egin dezakegu gure hizkuntza hezkidetzaileagoa izan dadin.\nIkastetxean gure erronkak honako hauek izan daitezke:\n- Ikas materialak aztertu: hizkera, estereotipoen agerpena, erabiltzen diren irudi eta sinboloak, lanbideak, adjetiboak, harreman motak…\n- Gure jarrera eta hizkuntzari erreparatu: kurrikulu izkutari adi egoten.\n- Ikasleen jarrera aktiboa eta ikuspegi kritikoa piztutzea: esaerak, kantuak, hitz egiteko erak, irainak…aztertuz.\n- Hizkuntza hezkidetzailearen alde egin. Hitz baztertzaileak deuseztatu behar ditugu eta behar izanez gero hitz berriak bilatu.\n“Hizkuntza hezkidetzailea hizkuntza justuagoa da, pertsona guztiak errepresentaturik daudelako, barneratuak, berdin kontsideratuak, baloratuak eta hitza dutelako. Hori dela eta, hizkuntza hezkidetzailea erabiliz bai igorlearen, bai jasotzailearen ongizatea hobetzen da.”\nETIKETAK #MartaLopez, Hizkuntza ez sexista


Globe Testing enpresak, CEIAn kokatua, QA Roadshow’14 burutu du. – BicAraba\n2014, Uztaila 14\nGlobe Testing enpresak, CEIAn kokatua, QA Roadshow’14 burutu du.\nUztailak 1 eta 11 artean QA RoadShow’14 ospatu da, software eta ALM probetan liderra den Globe Testing enpresaren esku. Helburua softwarearen kalitatea bermatzeko europar teknologi enpresen prozesu, metodologia eta tresna ezberdinak ezagutzea eta erabiltzea izan da, eta jasotako informazio guztiarekin dokumentu bat argitaratuko da gutxi barru.\nTxosten hau doan banatuko da softwareren kalitatean intersatuak dauden enpresen artean eta dokumentu horretan ezarriko den informazio guztia bidaian zehar egindako tailerretan oinarrituko dira .\nQA Roadshow 2014 Europako 4 herrialdetan (Holanda, Suedia, Suitza eta Alemania) burutu da uztailean zehar eta Europako kalitate liderrak diren enpresa teknologikoak ikustatu dituzte, hala nola Philips HealthCare, Tele 2, Delivery Hero eta Spotify.


In Vino Veritas - ama-sma - web.araba.eus\nIn Vino Veritas - ama-sma\nIN VINO VERITAS: ARDOA ERDI AROKO KULTURAN\nBAIGORRI bodegetan, Arabako Errioxako arkitektura modernoenetakoa duten bodegan, topa egingo dugu ardoari buruzko Erdi Aroko kantuekin. Erdi Aro osoan zehar, ardoa elikadurako oinarrizko elementuetako bat izan zen. Maila sozial guztietan eguneroko errealitate orokortua zen ardoa edatea, adinaren, sexuaren, bizi baldintzen, lanaren edo ekonomiaren ziozko salbuespenik ia gabe. Ardoaren ekoizpena eta kontsumoa baliatu ziren hainbat politika ekonomiko, gizarte politika, osasun itun edo itun moral ezartzeko. Garagardoa edo sagardoa ez bezala, ardoa ez zen edari hutsa; aitzitik, Erdi Aroko dietan ezinbesteko elementua zen, hau da, oinarrizko zutabea, ogiarekin batera.\nErdi Aroan nonahi ageri den edari honen garrantziaren eta eraginaren ziozko parametro historiko eta kultural zirraragarri horiek guztira dira “In vino veritas” sortu dutenak. Programa honetan, argi eta garbi ikus daiteke Artefactumen asmoa: Erdi Aroko pertsonek –gu bezain gizaki, inperfektu eta zoragarriak ziren pertsona horiek– beren egunerokoa ulertzeko zituzten moduak, formak eta musikak birsortzea, testuinguruan kokatzea eta, nolabait, erakustea, kasu honetan ardoa izanik kontzertuan gertatzen den guztiaren hari gidaria.\nChominciamento de gioia / Londresko eskuizkribua - anonimoa\nLa dona de Bretaña / Santa Maria 23 Kantiga - Alfonso X. Jakituna\nA que avondou / Santa Maria 386 Kantiga - Alfonso X. Jakituna\nDe resorgir ome morto / Santa Maria 234 Kantiga - Alfonso X. Jakituna\nVirgen Santa María / Santa Maria 47 Kantiga - Alfonso X. Jakituna\nAi amor, amore de pio cantone / Kantiga profanoa\nDivinum misterium / Códice de las Huelgas\nAdieu ces bons du vins de Lannoys - Guillaume Dufay\nBon vin doit - Roman de Fauvel\nBon vin je ne te pluis laisser - Rabelais\nQuand je bois du von claret / Tourdion - Anonimoa\nIn taberna quando summus - Carmina Burana\nAlte clamat - Carmina Burana\nVinum Bonum - Carmina Burana\nCésar Carazo kantua eta biola\nAlberto Barea orloa y sinfonia\nJosé Manuel Vaquero organettoa, zarrabetea eta koruak\nIgnacio Gil txirula eztiak, kapsula oboea, gaita eta koruak\nÁlvaro Garrido perkusioa eta koruak\nArtefactum talde sevillarreko kideak hamaika batailatan aritutako musikariak dira, musikan ibilbide konplexu, bizi eta interesgarria dutenak. Hori garrantzitsua da, baina are garrantzitsuagoa da beren bizi ibilbide oparoa, jotzen ari diren musika ulertzen laguntzen diguna. Ezin da helarazi ezagutzen ez den emozio bat; ezin da ezagutu emozio bat soilik partitura bidez. Erdi Aroak, beharbada beste edozein garaik baino neurri handiagoan, monasterioetako bakuntasuna eta tabernetako pikarokeria lotzen ditu, gorteetako erosotasunak eta Done Jakue Bideko oinazeak… Eta, sinestezina dirudien arren, Artefactum taldean hori guztia eta gehiago ikusiko ditugu.\n* Kontzertu hau aldez aurretik BAIGORRI bisitatzearekin konbina ezazu. Bodegara tour gidatu bat erreserba dezakezu gehi menua jatetxean, 945 60 94 20 telefonora deituz edo beraien webgunean


Irisgarritasun plana berritu du Getariako Udalak - Noticias de Gipuzkoa\nIrisgarritasun plana berritu du Getariako Udalak\nUdaletxe sarreran dago ikusgai eta herritarrek ekarpenak egin ditzazkete\nandrea zipitria 08.12.2020 | 00:34\nLegealdi honetan Aldamar kaleko eskailera mekanikoei irtenbide bat ematea da udal gobernuaren asmoa.\ngetaria – Herrian zehar hobekuntzak egiteko eta Eusko Jaurlaritzaren dirulaguntzak jasotzeko beharrezkoa da eguneratua izatea eta Getariako azken Irisgarritasun plana 2009koa zen. Hau guztia kontuan hartuta, Getariako Udalak gaurkotu egin du txostena. Ikersarea enpresa arduratu da azterketa egiteaz, eta 22.143ko kostua izan du, guztira.\n"Herritar guztiek herriko txoko guztietara iristeko baliabideak edukitzea da Udalaren helburua eta horretarako, beharrezkoa da oztopoak eta zailtasunak identifikatzea, ondoren irtenbideak eman ahal izateko", azaldu zuen Haritz Alberdi Getariako alkateak.\nHala, irisgarritasuna lau aspektuetatik aztertu dute: hiri-altzariak, hemeretzi udal eraikin, garraioa eta komunikaziori eman diote garrantzia. Gainera, nahiz eta Udalaren eskumena ez izan, portuan egin beharreko ekintzak ere sartu egin dituzte. Alberdik adierazi zuenez, portu agintaritzarekin bilera bat egitea da asmoa eta plana azaltzea, "portuan esku-hartzeren bat egin nahi dutenean kontuan izan dezaten plana".\nBien bitartean, legealdi honetan egin nahi dituzten proiektuak zehaztu dituzte. Elkano, General Arnao eta Aldamar kaleetan zenefak jarriko dira; Malkorbe hondar-tzako pasealekuko espaloia irisgarri bihurtuko dute, farolak lekualdatuz. Aldi berean, Aldamar kalean dauden eskailera mekanikoei ere irtenbide bat ematea da asmoa "ez baitira irisgarriak".\nherritarren eskura Gaurkoz, Getariako Udalak herritarren eskura jarri du plan guztia eta hainbat panel daude ikusgai udaletxe sarrerako aretoan.Ikusteaz gain, getariarrek ekarpenak egin ditzazkete. Horretarako, bi bide jarri dituzte: udaletxera zuzenean jo daiteke edo edo getariarrenpartehar-tzea@gmail.com helbidera mezu bat bidaltzea da beste aukeretako bat. QR kodeak ere kontsultatu daitezke bertan.\nIrudi hauek, Udaltzaingoaren ordutegian ikusi ahalko dira. Eremua zabalik izango da astelehenetik igandera, ostegunetan izan ezik, 09.00etatik 14.00ak arte.


Gipuzkoako autobideak mugaz gaindiko proba-laborategi bihurtuko dira\nAP-8 eta AP-1\nGipuzkoako Foru Aldundia uda hasieran hasiko da autobideak 25 balizaz eta sentsorez hornitzen, eta Gipuzkoa Living Lab martxan egongo da 2022an.\nMarkel Olano eta Aintzane Oiarbide prentsaurrekoan asteazken honetan. Argazkia: gipuzkoa.eus.\nAP-8 eta AP-1 autobideak mugaz gaindiko laborategi bihurtuko dira datorren urtean Gipuzkoan, enpresek ibilgailu autonomoak eta eta hainbat irtenbide teknologiko probatu ahal izango baitituzte lurraldeko errepideetan, "balio erantsia" duten zerbitzuak sortzeko. Foru Aldundia uda hasieran hasiko da autobideak 25 balizaz eta sentsorez hornitzen, eta Gipuzkoa Living Lab martxan egongo da 2022an.\nGipuzkoa Living Lab da laborategi horren izena, eta foru gobernuaren "proiektu estrategikoetako bat" da. Markel Olano ahaldun nagusia buru duen erakundeak milioi bat euro bideratu ditu laborategi horretara, eta pandemiak sortutako krisiaren aurrean sortutako Next Generation berreskuratze funts europarraren laguntzak eskatu ditu horretarako.\nOlanok eta Aintzane Oiarbide Bide Azpiegituretako diputatuak Gipuzkoa Living Lab aurkeztu dute asteazken honetan. Baliza eta sentsore horiek ITS-G5 komunikazio-sistemarekin funtzionatuko dute, eta datuak transmititu eta bilduko dituzte azpiegiturak, ibilgailuak eta sare-kudeatzaileak informazioa denbora errealean parteka dezaten.\nOiarbidek azaldu duenez, datu guztiak Big Data plataforma batean sartuko dituzte eta, adimen artifizialeko algoritmoen bidez, erabiltzaile bakoitzari informazio zehatza eskainiko diote (obrak, istripuak, trafikoaren egoera, auto-ilarak eta izotza galtzadan).\n"Hodeian" egongo diren datu gurutzatuak lehen fasean iritsiko dira sakelako telefonoetara, audio-mezuen bidez, gidatzearen segurtasuna bermatzeko. Hurrengo faseetan, ibilgailuek beraiek eramango dituzte sistema horiek, "gero eta autonomoagoak direlako", Oiarbidek azaldu duenez.\nGipuzkoako Foru Aldundia Ipar Euskal Herriarekin lanean ari da dagoeneko, zerbitzuak A-63 autobidean sar daitezen, eta, Frantziako agintariek Parisera edo beste hiri batzuetara doazen bideetara "eskalatu" nahiko balute, sistema bateragarria izango litzatekeelako.


Joxe Landa’s forecast (in Basque)\nKASKARTZEKO JOERA LURRALDE GUZTIAN\nIpar-mendebaldeko eraso txiki batek giroa pixka bat kaskartuko du, batik bat kostaldea gaztigatuz. Goizetik bertatik hasita, haizeak egun guztian zehar jo eta laino narrasak arrastaka barreiatuko ditu, kostaldean euri lardatsa eraginez. Tenperatura pixka bat beherago dela, kostaldean dezente mikaztuko da eguraldia. Barnealdean ez da hainbeste nabarituko aldaketa, baina kaskartzeko joera lurralde guztian nabarituko da udazken giroaren eskutik.\nGoizeko hego haizea egun guztian mantenduko da, tenperaturari gorantz eraginez. Haize geldi horren hego ukituak giro goxoa mantenduko du egun guztian. Behin goizeko hodei txamarrak segituan desagerturik, oskarbi mantenduko da gainera eguzkia bistan dela. Beraz, opari polita eguraldiak udazkenean sartu garen honetan. Baina ez dirudi tankera berari eutsiko dionik, kaskarkeria sumatzen baita hurrengo egunetarako.


Arrate-Santakurutz-Kalamua inguruaren Babes eta Kontserbaziorako Plan Berezia abian jarriko da Eibarren — Eibarko Udala\nDokumentuaren idazketa enkantera aterako da 43.000 eurotan (BEZa barne). Dokumentu horrek Eibarko birika kontsideratuta dagoen lekuan etorkizunean gauzatuko diren jarduerak zehaztuko ditu. Eskaintzak aurkezteko epea urtarrilaren 12ra arte dago zabalik. Eibarko Udalak Plan Bereziaren idazketan eta onartze-prozesuan lan egingo du, parte-hartzea bermatu dadin eta inguruan sor daitezkeen interesak kontuan izan daitezen.\nArrate, Santakurutz eta Kalamua landaguneek Babes eta Kontserbaziorako Plan Berezia izango dute. Dokumentu horrek etorkizunean hartu beharreko neurriak zehaztuko ditu, eta baita aipatutako gune babestuetan zein baldintzetan parte hartu ahal izango den ere. Plan horrek Eibarren benetako birika kontsideratuta dagoen lekuan aurrerago egin daitezkeen jardueren ezaugarriak finkatuko ditu.\nPlana aurrera eramateko Eibarko Udalak dokumentua idazteko esleipen kontratuaren deialdia atera du. Proiektua 43.000 euroko (BEZa barne) aurrekontuarekin enkantera atera da eta interesa duten enpresek urtarrilaren 12ra arte aurkez ditzakete beren eskaintzak.\nEibarko Hiri Antolamenduko Plan Nagusiak (HAPN) bi parke periferiko proposatzen ditu eta jolaserako gune bat urbanizatu gabeko lurzoruan. Guztiak ere Kalamua, Arrate eta Santakurutz tokiak dira; 3.209.235 metro karratu dituzte guztira eta haien garapena Plan Berezien bitartez gauzatuko da, Plan Orokorraren arabera.\nOrain idatziko den Plan Bereziaren helburuak honako hauek dira: erregulatutako guneek dituzten baliabide naturalen kontserbazioa, hobekuntza eta berreskurapena; paisaiaren berreskurapena eta hobekuntza; eraikitako ondarearen mantentze-lanak eta hobekuntza; gerra zibilaren oroimen historikoari lotutako guneak berreskuratzea eta balorean jartzea. Halaber, planteatutako beste helburu batzuk hauexek dira: jolaserako erabiltzen diren tokien erregulazioa eta indartzea; nekazaritza-ustiapenak mantentzea eta hobetzea; garapen ekonomiko jasangarria aurrera eramatea edo ohitura tradizionalak eta baliabide naturalen ustiapen iraunkorra bermatzea, nekazaritza eta abeltzaintza jardueraren bitartez.\nArrate, Santakurutz eta Kalamuako Plan Bereziaren bitartez diagnosia egin beharko da. Bertan, honako alderdi hauek kontuan izango dira: baliabide naturalen identifikazioa eta deskribapena, paisaiaren analisia, nekazaritza ustiapenen ikerketa, azpiegituren baldintzak, ondare arkitektonikoaren ikerketa edota lursailen jabetzak. Bestalde, honako helburu espezifikoak ezarriko lirateke: jolas erabileraren erregulazioa, baliabide naturalen eta bestelako errekurtsoen arteko erlazioa eta mugak, azpiegituren beharrak, erabileren kontserbazioa edota aipatutako guneen kalitatea hobetzeko neurriak hartzea.\nAipatutako Plana idazterakoan, parte hartzeari berebiziko garrantzia eman nahi dio Eibarko Udalak. Zentzu horretan, idazketa eta onartze-prozesuan, parte hartzea bermatu nahi da eta, aldi berean, inguru horretan izan daitezkeen interesak kontuan izan daitezela. Modu horretan, Plan Bereziak hainbat helburu edo xede bilduko dituen parte hartze programa izan beharko du.\nAlde batetik, Plan Bereziaren hasierako onarpena baino lehen, aipatutako lekuetako bizilagunekin bilera deia egingo da (lursailetako jabeak barne, nekazariak eta ganaduzaleak, ostalaritza eta olgetarako establezimenduen titularrak, Arrateko santutegia…). Bestalde, aipatutako tokiaren (Arrate-Santakurutz-Kalamua) interesak ordezkatzen dituzten taldeekin dagoen banakako harremana ere kontuan izango da; modu berezian, Andiraorekin, Eibar Klub Deportiboko mendi sailarekin, Debemenekin, Gipuzkoako Foru Aldundiaren Basozaintzarekin, EHNE eta ENBA sindikatuekin eta hala eskatzen duen beste edozein talderekin).\nUdalak bultzatu ditu dagoeneko aipatutako guneei eragiten dieten ekimen eta plan ezberdinak. Alabaina, azken horiek Plan Berezian ezarriko diren ala ez aztertu egin beharko da. Ekimen edota planak honakoak dira: Izua-Usartza-Olabe-Arrate inguruneko jolas-erabileraren antolamendu- eta indartze-aurreproiektua; Arrate santutegiaren gunean bitartekotza-proposamena; Arrateko pagoen ikerketa; Eibarren, II. Errepublikaren eta Gerra Zibilaren Ondarearen Interpretazio, Kudeaketa eta Turismo-garapen Plana eta bideragarritasun-azterketa edota Oroimen Historikoaren eta Errepublikaren Ibilbidea izeneko bidezidor laburraren homologazio-proiektua.\netiketak: Eibar, Plan Berezia, Kontserbazioa, Arrate, Santa Kurutze, Babesa, Kalamua


Leioako Udala - Alkateak Vicrila enpresa leioaztarraren instalazioak bisitatu ditu\n2019-12-04 Alkateak Vicrila enpresa leioaztarraren instalazioak bisitatu ditu\nLeioako alkatea, Iban Rodriguez Etxebarriak Vicrila enpresa leioaztarraren instalazioak bisitatu ditu gaur. Fernando Bermejillo zuzendari nagusiak harrera egin ondoren, Alkateak enpresak bere etapa berrian egindako ahaleginari balioa eman dio.\nVicrila beiraren sektoreko nazioarteko enpresak etapa berri bati ekin zion 2018ko ekainean, jabe inbertitzaile berrien sarrerari esker konkurtso-prozesu bat gainditu ondoren. Aldi horretan, Vicrila berriak ia 20.000 tonako fabrikazioa lortu du, konpainiak 2018-2022 aldirako onartutako Plan Estrategikoan hartutako konpromisoen eta egindako aurreikuspenen ildotik.\nHori lortzeko, Vicrila hobekuntza teknologiko garrantzitsuak ezartzen ari da plantaren automatizazioan aurrera eginez, prozesuei balio erantsi handiagoa emateko, haien eskaintza dibertsifikatzeko eta ekoizpena handitzeko, kostuak eta gastu energetikoa murriztuz. 2019an 1,8 milioi euroko inbertsioa egin du, bere Plan Estrategikoan datozen 5 urteetarako aurreikusita dituen 17 milioi euroetatik. Hori guztia lantegiko ekoizpen-hobekuntzetara bideratuta dago, 2022an segmentuko liderrak izateko.\nVicrila, beiraren ekoizpenean espezializatutako enpresa, 1890ean sortu zen, beira ijeztu eta puztuaren ekoizle gisa. Ondoren, produktuen fabrikazio-gama aldatuz joan da, eta gaur egungo mahaiko beirarena (kopak eta edalontziak) lortu du, bai haizedunak edo presatuak, epelak zein epeldu gabeak.\nGaur egun, 235 pertsonari ematen die lana, eta mota guztietako produktuak egiten ditu, erabileraren (ardo handiak, ardoak, garagardoak, zukua, likorea, whiskia, etab.), bezero motaren eta beharren arabera sailkatuta. Produktu horiek, gainera, hainbat ezaugarri tekniko konbinatuz definitzen dira: beira epeletik tratamendu berezira, talka mekaniko eta termikoekiko erresistentzia handiagoak lortzeko, bai eta marruskadurekiko eta hausturekiko ere.


Markel Irizar: "Pena da, baina ziklistok ez dugu proba hauetaz gura moduan gozatzen" - Debagoiena - Goiena.eus\nMarkel Irizar: "Pena da, baina ziklistok ez dugu proba hauetaz gura moduan gozatzen"\nXabier Urzelai 2009-04-08 11:31\nMarkel Irizarrek Flandriako Tourra korritu zuen domekan. Gaur, eguaztena, Gent-Wevelgem proban izango da eta domekan lehiatuko da Paris Roubaix lasterketan. Debagoieneko koadrila baten bisita izan zuen etapa amaitu ondoren.\nEgunotan txirrindularitzan Euskal Herriko Itzulia da albiste. Gaur, eguaztena, hirugarren etapa korrituko dute, eta txirrindulariak Debagoienetik igaroko dira; 15:00ak inguruan Arlabanetik sartuko dira ibarrera, eta Bergarara jaitsita (15:45) Elgetarako bidea hartuko dute etapa Arraten amaitzeko.\nBaina, ibarreko txirrindulari profesionalak beste lasterketa batzuetan dabiltza egunotan. Iban Velasco Lizarrako Itzulian lehiatu zen asteburuan –47.a–, eta Markel Irizar Belgikan dago, iparraldeko klasikoetan esku hartzen. Hain zuzen ere, Flandriako Tourra korritzera –proba zikloturista–, eta profesionalen lasterketa ikustera Belgikara bidaia egin zuen Debagoieneko taldearekin izan zen Oñatiko ziklista, Orly-Tiretu! taldekoekin, hain zuzen.\nRonde van Vlaanderen edota Flandriako Tourra da iparraldeko klasikoen artean ikusgarrienetako bat. Profesionalek korritu baino egun bat lehenago zikloturistendako antolatzen dute lasterketa –zapatuan 19.000 lagunek hartu zuten parte proban–, eta ibarretik joandakoek bertatik bertara ikusi ahal izan zuten zer den galtzada-harri gainean bizikletan ibiltzea. Markel Irizar ohituago dago horretara: "Flandriako probarekin alderatuta, baina, datorren domekan egingo dugun Paris-Roubaix gogorragoa da. Galtzada-harriak askoz ere koska handiagoak ditu eta kilometro asko dira bizikleta gainean". Oñatikoaren asmoa da gaurko Gent-Webelgen proban aurrean ibiltzea, domekako lasterketarekin ez zen-eta erabat gustura geratu; 65.a izan zen: "Orain dela bi urte aurrean ibili nintzen, eta hori hobetu gura nuen, baina eroriko batengatik tropela hautsi eta atzeko taldetxoan geratu ginen".\nIrizar bere saltsan dabil, lasterketa klasikoetan, baina gehiago gozatu gurako lukeela aitortu du: "Hamar urte barru ikusle moduan etorriko naiz, eta orduan gehiago gozatuko dut, seguru. Izan ere, lasterketa barruan ziklistok urduri ibiltzen gara, eta ez gara ohartzen proban egoten den giroaz".


Pentsioen erreformak PPren neurriak indargabetuko ditu - Ekonomiaren KZ\nPentsioen erreformak PPren neurriak indargabetuko ditu\nKongresuko Lan, Gizarteratze, Gizarte Segurantza eta Migrazio Batzordeak pentsio sistema publikoaren erreformaren lehen zatia babestu zuen atzo, PSOE, Unidas Podemos, Esquerra Republicana, EAJ eta Compromisen botoekin, eta EH Bilduren abstentzioarekin. Lege-proiektuaren aurka bozkatu dute PPk, Voxek, Ciudadanosek eta CUPek.\nPonentziatik igaro ondoren, proiektuak belaunaldien arteko ekitate-mekanismo berria (MEI) txertatzen du, zeinak aurreikusten baitu Gizarte Segurantzako kotizazioak 0,6 puntu igoko direla hamar urtez, 2023 eta 2032 bitartean, Erreserba Funtsa betetzeko baby boom-aren belaunaldien erretiroari begira. Mekanismo hori bakoitzak bere aldetik bozkatu zuen, Ciudadanosek eskatuta, eta PSOE, Unidas Podemos, ERC, EAJ, EH Bildu eta Compromisen botoekin bermatu zen; PPk, Voxek, Ciudadanosek eta CUPek, berriz, kontra bozkatu dute.\nPPk eta Ciudadanosek bide hori kontuen oreka bermatzeko formula gisa kritikatu zuten, uste baitu eragina izango duela enpleguaren sorreran, bai eta PSOEk eta Unidas Podemosek araua izapidetzeko izan duten moduan ere. Batzorde batean bozkatu dute, lantaldea osatu eta egun gutxira. Tomas Cabezon PPk Toledoko Itunean duen bozeramailearen ustez, “Errespetu falta” bat da diputatuek zuzenketak aurkezterakoan egiten duten lana, eta Maria Muñoz Ciudadanosen duen homologoak, berriz, faltan bota du CCOO eta UGT sindikatuekin adostutako mekanismo horri buruz Gobernuak taldeekin hitz egitea, patronalak ez aplikatu ostean.\nGobernuko bazkideek ere, ERCk, EAJk eta EH Bilduk esaterako, zalantzan jarri dituzte moduak, baina PPren jasangarritasun-faktorea ordezkatzeko bidea sisteman diru-sarrera gehiagoren alde egitea dela adierazi zuten, pentsioaren zenbatekoan murrizketak saihesteko.\n← Estatuko merkataritza-defizita % 19,5 igo da\nELAk 700 ordezkari baino gehiago bilduko ditu bere kongresuan →


Versión en Euskera | Crowdfunding de Bloko del Valle\n“EGIN BAT Elkarbizitzarako 200 danborrekin” egitasmoa\n“EGIN BAT Elkarbizitzarako 200 danborrekin” egitasmoaren xedea Tenerife eta Euskadin ditugun egitasmoak mantendu eta zabaltzea da, eta hauexek izatea gaur egun Kenia eta Cabo Verden ditugun egitasmo solidarioen zein etorkizunean izan genitzakeen beste batzuen oinarri ekonomikoa.\nBaina helburu hori lortzeko hasierako bultzada bat behar dugu eta horretan zeuk ere lagun diezagukezu: 100 danbor dauzkagu baina 200 danbor izan nahi ditugu, beste hainbeste ikaslerengana heltzeko. Hortik aurrera, gure kabuz jarrai genezake. Egia esateko, ez gaude bakarrik, zeren eta “Elkarbizitzarako danborrak” egitasmoa ezagutzen duen oro inplikatzen da modu batean ado bestean, eta lagundu egiten digu integrazio edo autoestimua arazoak eta etorkizun iluna duten ume askoren (batez ere nesken kasuan) ametsak bete daitezen.\nLagun iezaguzu 100 danbor berri lortzen eta EGIN BAT gure bizitza aldatu duten ekimenekin! Baina… ohartarazi behar dizuegu ekimen hauek adikzioa sortzen dutela eta geu ez garela horren erantzule egingo!\nArduratuta ikusten dugu gure egitasmoak hazten ari direla baina ez daukagula behar beste finantziazioa lortzeko modurik. Erakunde edo entitate pribatuetara jotzea ez da irtenbidea. Gure esku dagoena gure lana da, eta hori da gure egitasmoen oinarria. Danbor gehiagorekin, gure lanarekin eta gure tailerretako ikasleen inplikazioarekin, helburuak lor ditzakegu eta erronka berriei heldu.\nIluzioz beteta, onez gero lanean ari gara bi talderekin Tenerifen, Porís de Abona eta Santa Cruz-en, eta egunetik egunera hurbiltzen zaigu lagun gehiago jotzeko grinarekin. Uztailean beste talde bat ireki nahi dugu La Orotava-n eta irailan laugarren bat Garachicon. 200 ikasle biltzera heltzen bagara, haiek egiten duten diru-ekarpen txikiari esker, gure egitasmo guztiak aurrera atera ditzakegu geure lanarekin soilik, eta horrexegatik behar ditugu 200 danbor.\nAbiatzeko behar dugun bultzada honetarako jotzen dugu zuregana, ikasle bakoitzarentzat musika tresna bat lortu, eta, gero eta lagun gehiago elkar daitezen. Horrela hileko topaketak egin genitzake, elkarrekin jo eta Europako gizarte perkusio blokorik handiena osatu.\nSortzen dugun indarra aprobetxatu behar dugu Kenia eta Cabo Verden ditugun egitasmoei bultzada emateko. Kenian bost urtetako lanak eman digun esperientziak erakutsi baitigu hau dela bidea ume askori, eta, batez ere, neska askori, irtenbide profesional bati atea irekitzeko. Ume hauen autoestimuan duen eraginagatik, gizarteratzeko bidea zabaltzeagatik eta bizi izan dituzten esperientzia traumatikoak gainditzeko duen ahalmenagatik, harrigarria eta bikaina da egitasmoa.\nEz da ameskeria!\nEz da diru asko behar, baina bai ilusio handia eta konpromezua. Behin zeozer hasita, ezin dugu amatatzen utzi, diru publikoarekin finantziatuta baina jarraipenik ez daukaten egitasmo askorekin gertatzen den bezala.\nBehar ditugun 200 danbor lortzen baldin baditu, gainontzekoa gure esku gelditzen da. 200 lagun horiek (ziur gaude gero gehiago izango direla!) inplikatzen baldin badira eta laguntzen badigute elkartasuna eta erritmo korronte bat sortzen (beste hainbatek egiten duen bezala), ezin dugu ezta irudikatu noraino helduko garen!\nIaz Keniako 11 gazte ekarri genituen bira batean Europako auditorio garrantzitsuenetan jotzera. Laguntzen badiguzu berdin egin dezakegu Cabo Verdekoekin, eta lana eta zorte apur batekin, beste herrialde batzueko umeekin. Horrela joango gara Elkarbizitzarako Danborren mundu sare bat osatzen, non ezagutza eta musika ume askoren desberdintasun kultural, erligioso edo etnikoak gainditzeko gai izango diren eta umeak, aldi berean, haien herrialdeetako enbaxadorerik onenak izango diren.\nGuzti hau, eremu bakoitzaren indiosinkraziari errespetuaz egin nahi dugu; beti baloratu eta apoiatzen dugu bertako musika. Eta, honez gain, erritmo berriak proposatzen ditugu, sortzen ditugun eskola eta bloko guztietan berdinak, guztiok batera jotzeko elkartzen garenean, abiapuntu komun bat izan dezagun agertokietan, talde bakoitzak bere nortasunarekin aberaztatuta emaitza ikusgarria lortzeko.\nBeharrezkotzat jotzen dugu aniztasun gune bat sortzea partekatzeko, ikasteko, parte hartzeko eta disfrutatzeko, ekimen bat integraziorako eta kultura sustatzeko, egitasmo bat guztiok inplikatu eta gure baitako zeozer besteei helarazteko, bakoitza nondik gatozen kontuan izan barik.\nMundura zabaldu nahi dugun perkusioak guzti hau eta gehiago eskaintzen du !


Jose Anjel Arruti: "Gustatu egiten zaidalako jarduten dut danborrak egiten" - Azpeitia - uztarria.eus\nJose Anjel Arruti: "Gustatu egiten zaidalako jarduten dut danborrak egiten"\nUrola Kostako Hitza 2008-01-19 12:01\nJose Anjel Arruti 'Oriyo'.\nJose Anjel Arruti 'Oriyo'-k aitari lekukoa hartu eta iaztik bere kasa danborrak egiten eta konpontzen jarduten da\nEurten ehunetik gora egin ditu\nLehen aitari laguntzen ibiltzen zen Jose Anjel Arruti (Azpeitia, 1956), Julian Arruti Oriyo-ri. "Hari lana pilatzen zitzaionean laguntzen jarduten nuen". Baina iaz aitari lekukoa hartu eta bere kasa hasi zen danborrak egiten eta konpontzen, semeak Azkoitian duen lokal batean. Danborradaren bezperan, atzo (ostirala), oraindik ere danborrak konpontzen ari zen; "entseguetan eta puskatutakoak konpondu behar", dio.\nAitari lekukoa hartu eta danborrak kopontzen eta egiten zabiltza iaztik, ezta?\nBai, hala da. Urte batzuetan inork ez zion heltzen aitaren jardunari eta beti pena horixe genuen etxean. Orduan neu hasi nintzen, eta gustatu.\nLan asko ematen al du danborrak egiteak eta konpontzeak?\nIaz konpondu nituen batzuk eta berriak ere egin nituen mordoska bat. Aurten, berriz, bi talde berrienak (Basazabal eta Ziripot) egin ditut eta solte batzuk ere bai: Arauntzakoentzat zortzi, beste lau ere bai...\nUrtero izaten al da danbor berria egin nahi duen bakarren bat?\nBai, bai, taldean jende berria sartu delako edota lehengoak oso zaharrak zeudelako. Gero, bestalde, lehengo danborrak eta oraingoak oso desberdinak dira, baita modeloz ere. Asko kapritxosoak ere badira, eta danbor berria egitea nahi izaten dute.\nOrduan, danborrarekin kapritxosoak direnak ere ba al daude?\nBai, bai eta oso kapritxosoak ere bai, gainera. Denetik dago. Noski, modeloa ere asko aldatu da gure aitak-eta egiten zituzten haietatik gaur egungoetara. Asko aldatu da pisuan eta denean.\nDanborra egiteko orduan, gauza bereziren batekin egiteko eskatu al dizute?\nEskatu-eskatu, gauza berezi askorik ez. Baina nire semeek aurten aurreneko aldiz irten behar dute danborradan, eta beraien izena grabatuta egin dituzte danborrak. Beraiek beraientzako egin dituzte. Orain modan dago danborrean plastikoa jartzea: alde batean larrua jartzen diote danborrari eta bestean plastikoa. Batzuek plastiko klase bat edo bestea nahi izaten dute, merkeagoa edo garestiagoa.\nDanbor on bat zenbat kostatzen da?\nDanborradarako danbor bat batez beste 80-90 bat euro inguru kostatzen da. Baina hoiek ez dira danbor on-onak. Danbor on bat musikarako egiten dena da, eta horiek 300 euro inguruan-eta ibiltzen dira. Orain bertan txistulari batentzako danbolina egiten ari naiz; danbolin hori 200 euro inguru kostatuko da. Materialaren arabera ere asko aldatzen da kostua.\nDanborra edo upela?\nNi neu danborzalea naiz. Baina aurten upelak egin ditut eta ederrak gelditzen dira hoiek ere. Haritza sartu diet eta zarata ederra egiten dute, baina desberdina da. Hor beste kontu bat ere badago: plastikoa edo larrua? Plastikoak era askotakoak daude, baina larrua bera nobleagoa da; bata naturala da eta bestea artifiziala.\nHemen danborrada neguan egiten da eta larrua erraz izorratzen da, ezta?\nBai, hori ere hala da. Horregatik, orain askotan goian plastikoa jartzen diet eta behean larrua; eguraldi ona bada, larrua duen aldera jarri daiteke eta, txarra bada, orduan plastikoaren aldera.\nDanborrak egiten aitarengandik bakarrik ikasi al duzu?\nBai, laguntze aldera hasi nintzen eta. Halere, batekoa ikusi eta bestekoa begiratu, beti ere aztertzen ibili izan naiz. Aitak egiten zuen eratik hobetzen joan naiz. Hori edozein lantegitan bezala da; gaur egun nola egiten den lan edota garai batean nola egiten zen, desberdina da; erremintak ere desberdinak dira. Beti ezagutzen eta hobetzen saiatzen naiz.\nLehendik gaur egunera zertan aldatu da danborra?\nMaterialean, batik bat. Gure aita oso mugatuta zegoen, hark Azpeititik ez zuen irteten. Nik, berriz, materiala behar dudanean biltegietara joaten naiz, eta material desberdinak aztertu ondoren, behar dudana hartzen dut. Lehen aukera gutxiago zegoen eta gure aita irteteko ere ez zegoen. Asko aldatu da danborra.\nBi talde berriren danborrak egin dituzu. Beraz, esan daiteke, aurten 100 danborretik gora egin dituzula, ezta?\nEhundik dezente gora egin ditut. Aurten bai, urte gogorra izan da.\nDanborrak egin eta konpontzeko ordu asko sartzen al dituzu?\nBai. Lantegi batean jarduten dut erreleboan lanean, eta handik irtedakoan danborrak egiten jarduten dut. Dezente denbora hartzen du. Familiak ere asko lagundu dit, semeek eta emazteak asko lagundu didate. Laguntzaileak izan ditut.\nGainontzean sansebastianak gustukoak al dituzu?\nBai horixe, bestela ez nuke jardungo langintza honetan. Gustatu egiten zaidalako jarduten dut. Neuk orain ez dut danborradan irteten, baina neure garaian irten izan naiz. Beti eduki dut berriro irteteko har hori; baina behin laga nuen eta gero alfertu egiten da bat. Orain gainera gusturago irtengo nuke. Baina azken batean, era batera edo bestera, festan parte hartzen dut, behintzat.\nSansebastianetako doinuen artean gustukoena zein duzu?\nDesberdinak dira; pieza bat alaia izan daiteke eta beste bat serioagoa, baina gustukoak denak ditut.\nGaur non ikusiko duzu helduen danborrada?\nAhal dudan toki gehienetan saiatuko naiz ikusten. Aurrena, kalean goitik behera eta gero behetik gora; ahal baldin bada, plazan ere bai. Ahal dudan gehiena jarraitzen dut danborrada, ahalik eta leku gehienetan ikusten dut. Eliz atarikoa ere oso ederra da, baina hangoa ikusten baduzu plazakoa ezin da ikusi, hortxe ibiltzen gara borrokan. Urte batean parrokia aurrean eta bestean plazan, hortxe borrokan ailegatu ezinik.\nDanborradako unerik ederrena zein da?\nPlazakoa eta parrokia aurrekoa biak dira ederrak. Baina bietan egoteko danborradan bertan irten behar da, bestela batean edo bestean egon behar da. Non zauden huraxe gozatzen jakin behar da.\nBehin sansebastianak pasatuta, danborrak egin edo konpontzeko lana datorren urtera arte bukatu egiten al da?\nIkastetxeko danborradako taldeetako danborrak konpontzen-eta lana izaten da. Gorde aurretik, puskatu direnak konpontzeko ohitura dute.


Herri Ondarea :: Bedarra lastategian gordetea\nElegir un temaAlimentaciónBebidasAnécdotasBersolarismoCalendario popularCaseríoFamiliaRelaciones entre hombres y mujeresGanaderíaAnimales de casaAnimales para trabajarHerradoresHerradorHerradoresMolinosTrabajo del herreroIndustriaFábricasIndustriaMedios de transporteInformación localEdificiosServiciosInformación localEdificiosServiciosJuegos infantilesLiteratura popularLiteratura popularMedios de comunicaciónRadioTelevisiónMobiliario domésticoMuebles y utensilios de casaRitos de protecciónMúsicaBandaMúsicaMúsicaBandaMúsicaNaturalezaCalendarioSer humanoOpinionesOpiniones de los informantesNoviazgo y matrimonioPolíticaPolíticaReligión y cultoReligión y cultoTiempo libreBaile dominicalToponimiaCaminoEdificiosEntidades geográficasFuenteRiosbarrioVascos en el extranjeroVecindadHermandadesMontes comunalesVecindad y vecindario\nBedarra lastategian gordetea\nLastategira tranpatik sartzen zan, eta eskilarea egoan gora igoteko. Gurdia azpian ipini eta gurditik hara gora zotz-sardeagaz igoten eben bedarra. Goian batek koiu eta besteak behetik emoten eutsan bedarra. Goikoak behar dan moduan zabalduta ipinten eban dana kabitzeko. Eurek ez ebezan metak egiten, baina beste batzuek egiten zituen ondo estututa eta punta zorrotzagaz. Eurenean lastategi handia egoten zanez, dana kabitzen zan.\nInformador: Felisa Larrazabal


Duplexa - A Coruña (Ciudad Vieja-María Pita) , Eraikitako azalera 140m2, 4 Gelak, 3 bainugelak, Igogailua.\n- Cabana de Bergantiños (Dombate) , Eraikitako azalera 331m2, 4230m2, 4 Gelak, 5 bainugelak, Itsasora...\n430.000 € - 42%\npisu - A Coruña (Centro) , Eraikitako azalera 108.14m2, 3 Gelak, 2 bainugelak, Igogailua.\npisu - A Coruña (Ciudad Vieja-María Pita) , Eraikitako azalera 131.67m2, 2 Gelak, 2 bainugelak, Igogailua.\n- Carballo (Bértoa) , Eraikitako azalera 406m2, 468m2, Kanpoko guztia.\nalokairua 95 €/hilabetea\ngarajea - A Coruña (Monte Alto) , Eraikitako azalera 12m2.\npisu - A Coruña (Barcelona-Conchiñas-Ventorrillo) , Eraikitako azalera 90m2, 2 Gelak, 1 bainugelak, Igogailua.\netxea - Vigo (Areal -Rosalía de Castro) , Eraikitako azalera 44m2, 208m2, 1 Habitacion , 1 bainugelak.\natico-a - Bueu , Eraikitako azalera 63m2, 2 Gelak, 1 bainugelak, 40 Itsasora distantzia, Igogailua.\n- Baiona (Baredo) , Eraikitako azalera 306m2, 766m2, 5 Gelak, 4 bainugelak, igerilekua, Kanpoko guztia.


Drogak detektatzeko legeria aldatu beharko da | Consumer\nDrogak detektatzeko legeria aldatu beharko da\nZirkulazio-istripuetan hildako gidarien eta oinezkoen %40k alkohola eta/edo substantzia psikotropikoak ditu.\nRosita proiektuak, Santiagoko Unibertsitateak parte hartzen duenak, gidarietan substantzia sorgorgarrien presentzia neurtzeko gailuak eskainiko ditu bi urtean.\nDatuak kezkagarriak dira: zirkulazio-istripu batean hildako gidarien eta oinezkoen %40k alkohola eta/edo drogak ditu. Kantabriako Unibertsitateak antolatutako mahai-inguru batean, Trafiko Zuzendaritza Nagusiak (DGT) drogen detekzioak ekarriko dituen lege-erronkak azaldu zituen.\nLehenik eta behin, beharrezkoa izango da gidarien portaeran substantziek dituzten ondorio negatiboak azaltzen dituzten ikerketetan aurrera egitea. Gainera, estatistiken arabera, istripuetan substantzia psikotropikoak edatearekin batera, alkohol-dosia hartzen da.\nZailena segurtasun-indarrek jarduteko lege-erreformak izango dira; izan ere, alkoholean drogaren permisibitatea objektibizatu eta mugatzen duten tasak dauden bitartean, zeinu klinikoak homologatzeko mekanismoak bilatu beharko dira.\nLegeak ezarri ondoren, jarduteko protokoloak landu beharko dira, egun hogeita hamar minutu inguru irauten baitute probek.\nGailuak testatzea, arriskua zer mailatan ikusten den ebaztea, zeinu klinikoak adostea eta segurtasun-agenteek jarduteko protokoloak ezartzea. Lau fase horiek, bata bestearen atzetik, azkar bete beharko dira.\nDrogak legislación-eu trafiko


Udaberriko bestak ate joka dituzte Igantzin - Bortziriak - 2017-04-23 - Erran.eus\nTtipi-Ttapa 2017-04-21 12:41\nUdaberriko bestak bukatzeko, Siriako errefuxiatuei buruzko solasaldia eskainiko du Jjoan den urtean Grezian boluntario izan zen Joxean Ortega irakasleak (ezkerrean)..\nAurten Liburuaren Eguna ere ospatu dute apirilaren 23an, baina apirilaren 28tik maiatzaren 1era izanen dira ekitaldi gehienak\nUrtero bezala, prest ditu Igantziko Euskara Batzordeak Udaberriko Bestak. Aurten, gainera, Liburutegiko Taldeak Liburuaren Eguna antolatu du apirilaren 23an, igandean. Eskulanak, ipuin kontalaria, pintxo pote berezia eta haurrentzako pelikula izan zuten.\nApirilaren 28an, ortzirala, Manu Eziolazaren hitzaldia izanen da Biltokin, 19:00etan. Eziolaza urte aunitzetan Igantziko medikua izan zen, eta orain Duintasunez Hiltzeko Eskubidea elkarteko presidentea da. Herrira eginen duen bisita honetan “Heriotz duina eta bizi testamentua” gaiaren inguruan solastuko da.


Testu-markoa testu eta grafikoentzako edukiontzia da, eta orrialdean nahi duzun lekuan koka dezakezu. Markoa testuari zutabe-diseinua aplikatzeko ere erabil dezakezu.\nTestu-marko bat txertatzeko\nHautatu markoan sartu nahi duzun testua.\nAukeratu Txertatu - Markoa, eta egin klik Ados botoian.\nTestu-marko bat editatzeko\nTestu-markoaren edukia editatzeko, egin klik markoan, eta egin nahi dituzun aldaketak.\nMarkoa editatzeko, hautatu markoa, egin klik eskuineko botoiaz eta aukeratu formatu-aukera bat. Bestela, egin klik eskuineko botoiaz hautatutako markoan eta aukeratu Markoa.\nTestu-markoari tamaina aldatzeko, egin klik markoaren ertz batean eta arrastatu markoaren ertz edo izkina bat. Arrastatzen duzun bitartean, eduki Maius tekla sakatuta markoaren proportzioa mantentzeko.\nTestua inprimatzetik ezkutatzeko\nWriter testu-marko guztiek testua pantailan ikusteko baina inprimatzetik ezkutatzeko aukera ematen dute.\nHautatu testu-markoa (zortzi helduleku ikusiko dituzu).\nAukeratu Formatua - Markoa eta objektua - Propietateak - Aukerak.\nPropietateak arean, desautatu Inprimatu kontrol-laukia eta egin klik Ados botoian.\nWriter testu-markoak estekatu ditzakezu, haien edukia marko batetik bestera automatikoki korritzeko.\nEgin klik estekatu nahi duzun markoaren ertzean. Hautapen-heldulekuak agertuko dira markoaren ertzetan.\nMarkoa barran, sakatu Estekatu markoak ikonoa .\nEgin klik estekatu nahi duzun beste markoan.\nMarkoak estekatzeko baldintza hauek bete behar dira:\nHelburu-markoa hutsik dago.\nHelburu-markoa ez dago estekatuta beste marko batekin.\nIturburu- eta helburu-markoak sekzio berean daude. Adibidez, goiburukoaren markoa ezin duzu orri-oineko markoarekin estekatu.\nIturburu-markoak ez du hurrrengo estekarik.\nHelburu- edo iturburu-markoa ez daude bata bestearen barruan.\nEstekadun marko bat hautatzean, estekatutako markoak lotzen dituen marra agertzen da.\nTamaina automatikoaren eginbidea estekatutako markoen kate bateko azken markorako bakarrik erabil daiteke.\nMarkoak erabiltzea testua orrialdean zentratzeko\nTitle is: Testu-markoak txertatzea, editatzea eta estekatzea


Uraren kalitatea zaintzeko kanpaina Donibane Lohizunen | Lapurdi | KAZETA\nUraren kalitatea zaintzeko kanpaina Donibane Lohizunen\nHerriko Etxeak sentsibilizazio kanpaina bat abiatu du hiriko erdiguneko eta itsasbazterreko 20 estolda zuloetan plakak jarriz. Gisa horretan herritarrak kontzientziatu nahi dituzte, bertara botatzen diren hondarkinek itsasoan bukatuko dutela ohartaraziz.\nDonibane Lohizuneko karrika eta itsasbazterreko estolda-zuloetan eman dituzten plakak. © NAIZ\nIbaiaren eta itsasoaren ur kalitatea babesteko 20 informazio plaka ezarri dituzte Donibane Lohizunen zehar. "Itsasoa hemen hasten da, deus ez bota otoi" emana da euskaraz eta frantsesez hiriko gune jendetsuenetan dauden estolda-zuloen ondoan jarri dituzten plaketan, Naiz atariak berri eman duenez.\nEgunerokotasunean ohikoak izan daitezkeen zenbait jokabidek eragin dezaketen kalteari buruzko sentsibilizazioa handitzea da kanpainaren xedea. Erre eta gero zigarrokina lurrera edo estolda-zulora botatzea da adibideetako bat.\nZigarrokinak ingurumenari egiten dion kaltea nabarmendu dute, eta jakinarazi dute Europako Batzordeak plazaratu berri duen ikerketa batean, hauxe dela europar hondartzetan gehien atzematen den hondakina. Sortzen duten kutsadura handia da, filtroek dauzkaten plastikoek hamar urte behar baitituzte degradatzeko, eta uretara substantzia kimiko anitz botatzen dituzte. Horietarik batzuk bereziki kutsakorrak dira.\nZigarro hondakin horiek karrikan edo hondartzetan biltzeak zerbitzu publikoetan duen kostua ere nabarmendu du Herriko Etxeak.\nDonibane Lohizune udalerri “jasangarria” izateko Herriko Etxeak duela zenbait urte hartu zuen engaiamenduarekin bat egiten du kanpaina berri honek.\nBide horretan udazkenean “Marea kutxak” ezarri zituzten kostaldean, herritarrei itsasoak ekartzen dituen hondakinak biltzeko tokia emateko.


2.000 hitzeko hiztegia dakar Kxo! aplikazioak\nElhuyar Fundazioak aste honetan jarri du salgai smartphone telefonoentzako aplikazio berri bat: Kxo! izena du eta euskarazko oinarrizko ezagutzak eskuratzen lagunduko die erabiltzaileei. Aplikazioa hiru hizkuntzatan erabili daiteke --gaztelaniaz, ingelesez eta frantsesez-- eta 2.000 hitz jasotzen dituen hiztegia dakar. hiru euroren truke deskargatu daiteke eta Android zein iPhone mugikorrentzako bertsioak daude salgai. Doako proba bertsio bat ere jaitsi daiteke ere.\nDonostia-San Sebastián. Euskarak ez du teknologia berrien lasterketan atzean gelditu nahi eta azken hilabeteetan zenbait euskal erakundek eta enpresek mugikorrentzako edo sakeleko telefonoentzako aplikazioak garatu dituzte. Merkatura heldu berria da azkena, Elhuyar Fundazioak sortu duen Kxo!, oinarrizko euskera ikasteko baliatu daitekeen aplikazioa. Horrez gain, Kxo! deskargatzen duten erabiltzaileek 2.000 hitz jasotzen dituen hiztegia izango dute beti esku-eskura, mugikorrean.\nAplikazioa hiru hizkuntzatan erabil daiteke: gaztelaniaz, ingelesez edo frantsesez, hortaz publiko zabala izan dezake. Erabilgarria izan daiteke, adibidez, Euskal Herrira datozen bisitarientzat, bertan bizi baina euskara jakin ez eta zer edo zer ikasi nahi dutenentzat, eta, noski, arbasoen hizkuntza gehiago ezagutu nahi duten Diasporako milaka euskaldunentzat.\nHaatik, gogoan izan behar da Kxo! ez dela euskara ikasteko metodo bat, baizik eta oinarrizko ezagutzak eta eguneroko egoeratan erabil daitekeen hiztegia eskuratzeko tresna. Elhuyar-ek azaltzen duenez, honako gaiak jorratzen ditu:\n•\tLehen urratsak: zenbakiak, egutegia, alfabetoa...\n•\tPertsonen arteko harremanak: aurkezpenak, herrialdeak, lanbideak, familia...\n•\tDenbora eta orduak: asteko egunak, hilabeteak, urtaroak, eguraldia...\n•\tHelbideak eta tokiak: dendak, garraioa, zerbitzu publikoak, nola iritsi toki jakin batera...\n•\tJanariak eta edariak: freskagarriak, jatorduak, postreak, ordainketa nola egin...\n•\tErosketak: arropa, oinetakoak, fruta, kopuruak...\nHorrez gain, aplikazioak ahoskera ereduak eta ariketak ere eskaintzen ditu eta baita mintzamena, idazkera eta irakurmena lantzeko ariketak ere.\n-Kxo! deskargatzeko jo www.elhuyar.org webgunera edo iTunes dendara (iPhone telefonoen kasuan) edo Google Play dendara (Android telefonoentzako). Hiru euro balio ditu aplikazioak.\nDoako proba bertsioa ere badago eskuragarri bi sistemetan: iPhone eta Android.\nArbasoen bila ari zara? Orain internet bidez erraz aurki ditzakezu, etxetik eta doan, Dokuklik bilatzaileari esker


Joseba Terreros eta Alberto Quincoces; bi aiaraldear hautagai Arabako Kontzeju Elkarteko zuzendaritza berrirako - Aiaraldea - Aiaraldea.eus\nJoseba Terreros eta Alberto Quincoces; bi aiaraldear hautagai Arabako Kontzeju Elkarteko zuzendaritza berrirako\nAitor Aspuru Saez 2022-03-18 16:37\nJoseba Terreros eta Alberto Quincoces. / Aiaraldea.eus\nArabako Kontzeju Elkarteak martxoaren amaieran berrituko du zuzendaritza eta eskualdeko bi herritar aurkeztu dira hautagaien zerrendetan.\nMartxoaren 26an ekingo diote Arabako Kontzeju Elkartearen zuzendaritza berria hautatzeko bozkaketari, Salburuako Zentro Zibikoan (Gasteiz), 10:30ean. Arabako Administrazio Batzar bakoitzak boto bakarra izango du eta bi zerrenda aurkeztu dituzte guztira. Bietan dago Aiaraldeko herritar bana.\nJarraikortasunaren aldeko apustua izango da Joseba Terreros Luengas buru duena. Izan ere, Arespalditzako kontzejuko presidentea -bere bigarren legealdian sartu da kargu horrekin- Arabako Administrazio Batzarren ordezkari nagusia izan da azken lau urteetan eta irabaziko balu, ardura horretan jarraituko luke. Berarekin batera, Maria Gonzalez Sola hereñarra egongo da presidenteorde lanak egiteko, eta Lucas Mugika Foronda onraitarra proposatuko dute diruzaina izateko. Azkenik, Ana Maria Fernandez de Larrea Pinedo izendatu nahi dute idazkari.\nOscar Campo Martinez de Zuazo Narbaizako zinegotziak lideratuko duen zerrendak, bestalde, Alberto Quincoces Elejalde Tertangako Administrazio Batzarreko Presidentearen eskuetan utziko ditu idazkariaren erantzukizunak. Quincocesek duela 37 urte parte hartzen du Tertangako kontzejuan eta 1993tik da bertako presidente. Horrez gain, ADR Zabaia Garapen Agentziako zuzendaritzan dabil. Zerrenda horrek Nagore Ruiz de Zarate Cantal abornikarra proposatuko du presidenteorde gisa eta Letizia Garcia Fernandez luzuriagarra, aldiz, diruzainaren postua hartzeko.


Poliziek gaur ere ez dute Udalbiltzako auzipetuen kontrako frogarik aurkeztu - Uztarria (Azpeitia)\n2010ko ira. 13a, 16:09\nHamazazpi polizia mintzatu dira gaur Espainiako Auzitegi Nazionalean, eta esan dute 2003ko operazioko gauza zehatzez ez direla gogoratzen\nBihar arratsaldean defentsaren lekukoek deklaratuko dute, eta hurrena hilaren 29an segituko du epaiketak\nGaur ere ez dute Udalbiltza Euskal Herriko udal erakundea ETArekin lotuko lukeen frogarik aurkeztu akusazioen lekukoek. 2003ko operazioan parte hartu zuten hamazazpi polizia izan dira deklaratzen Espainiako Auzitegi Nazionalean -uztailean hamaseik: deklaratu zuten-; operazioko gauza zehatzez ez zirela akordatzen esan eta fiskalak eta herri akusazioaren abokatuak egindako galderak baieztatzera eta duela zazpi urteko atestatuak zioena berrestera mugatu dira. Uztailean mintzatu ziren poliziek gauza bera egin zuten.\nPolizien deklarazioen arabera, atxilotuen etxeetan eta Udalbiltzaren egoitzetan nazio instituzioarekin lotutako dokumentazioa atzeman zuten 2003an, eta EHNA agiria tramitatzeko orriak. Udalbiltzako auzipetuek beti esan izan dute euren jarduera denak publikoak eta legezkoak zirela.\nJoan den uztailean hasi zen epaiketa eta, abuztuko etenaren ostean, gaur ekin diete ahozko saioei, goizeko hamarrak pasa zirela. Hamabiak aldera bukatu dute. Beste hainbat polizia ez da azaldu auzitegira, oporretan, baja medikuan edo atzerrian daudelakoan, eta haietako askok ez dute deklaratuko. Epaimahaiak bi poliziari deitzeko agindu du, eta hilaren 29rako hitzordua jarri die.\nBihar defentsako lekukoen txanda izango da; 11 lekuko daude deituta, eta 16:30etik aurrera mintzatuko dira. Gero, hilaren 29an segituko du epaiketak, bi polizia haien deklarazioekin eta froga perizialekin -UGT eta CCOO sindikatuek ordurako greba orokor deialdia egina dute, eta ikusi egin behar Udalbiltzaren epaiketako saiorik izango den orduan-. Epaimahaiak hilaren 30erako eta urriaren 1erako ere jarri ditu saioak.\nFiskaltza eta Dignidad y Justicia akusazioek ETAko kide izatea eta honi laguntza ematea egotzita 10 eta 23 urte bitarteko espetxe zigorrak eskatzen dituzte Udalbiltzako 21 auzipetuentzat. Horretaz gain, Udalbiltza, Udalbiltza Partzuergoa eta Euskal Garapen eta Kohesio Funtsa legez kanpo uztea ere eskatzen dute.\nMiren Odriozola Azpeitiko zinegotzi ohia eta Xarlo Etxezaharreta hazpandarra dira auzipetuetako bi. Odriozola gaur ez da Madrilen izan; epaileak auzitegira ez joateko baimena eman dio, gaixorik zegoelako.


2019ko azaroaren 14a, osteguna | Ordua Euskal Herrian 12:21:01\n1811. urtean kosk egin zioten lehen aldiz McIntosh bati. Lehen sagarrondo hark 1908an eman zuen azken uzta, eta 1910ean hil zen. 2011n, lehen hartatik txertatutako ondorengo zuzen baten aldaxkak jaso eta arbola berriak sortu zituzten. Irudi hau argitaratu zuen AEBetako Nekazaritza Sailaren 1901eko Urtekariak.\nOrdenadoretan, tabletatan, segapotoetan eta horien publizitatean ikusten dugu, batez ere, McIntosh sagarra. Zer den ederki adierazten du bere logotipoak, ondo asmatu zuen egileak; puska falta zaion sagarra da, norbaitek kosk egin izan balio bezala. Izan ere McIntosha jan-sagarra da.\nKanadako sagar nazionala da, han sortua baita. Jonh McIntosh (1777-1846) guraso eskoziar immigranteen semea New Yorken jaio zen, eta 1800. urte inguruan Kanadan Ontario probintziako Matilda herrian sail batzuk erosi, eta bertan ekin zion lurra lantzeari. Saila garbitzen ari zela, hazitik sortutako sagarrondo (Malus domestica) batzuk aurkitu zituen, txertakak edo makatzak deitzen zaienak. Sagarrondo horiek hazitik sortu direnez, ez dakigu zer-nolakoak izango diren: zein tamaina izango duten, nolako eitea, zer hostaje, noiz loratuko diren, zer fruitu mota emango duen, fruitua noiz helduko duen... Hazia sortzeko nahasi diren aita eta ama ezagutzen ez direnez, hazi horrek sortuko duen landareari antzik ere ezin eman. Aurkitutako landare haiek muintegian zehar-aldatu, sagastian landatu eta, urte gutxira, landare haietako bat sagar gorrizta ederrak ematen hasi zen: tamaina politeko alea, borobil antzerakoa, berde gainean ia erabat gorria den azal mehe distiratsua, mami tente zuri-zuri karraskatsua, gazia eta irailaren amaiera aldera heltzen dena. Harrezkero McIntosh esaten zaio sagar horri. Gurean sagar gehienek etxe baten edo abizen baten izena duten gisa berean: Txalaka, Saltxipi, Ugarte...\n1811. urtean kosk egin zioten lehen aldiz McIntosh bati. Gero, ugaritzeko txertatu eta 1835ean sagarrak saltzen hasi ziren. Familiako ondorengoek sagarrondoak saldu eta saldu jarraitu zuten, eta 1870etik atzera sagar honen ekoizpen komertzialari ekin zitzaion. XX. mendearen hasieran Kanadan eta Ameriketako Estatu Batuetan entzuterik handieneko sagarretako bat zen, gordinik jateko bezala sukaldean erabiltzeko.\nJan-sagarraren mundua irauli zuen McIntoshek. Sagar aldaera berriak egin eta munduratzeko sortzaileek erabili izan zituzten ama desberdinen artean erabiliena izan zen lehengo mendean.\nLehen sagarrondo hark 1908an eman zuen azken uzta, eta 1910ean hil zen. 2011n, lehen hartatik txertatutako ondorengo zuzen baten aldaxkak jaso eta arbola berriak sortu zituzten. Haietako hiru bizi dira, eta, deskuiduan agurtu nahi badituzu, Upper Canada Village Heritage Parkera joan behar duzu. Eskumuinak eman nire partez.\nKanal hauetan artxibatua: Sagarra | Kanada


Kaixo. 2º batxiler egiten ari naiz orain, zientzietatik. Hurrengo urtean 'itzulpengintza eta interpretazioa' egin nahi dut baina badakit media altua eskatzen dutela eta Gasteizeko media 10'5 izan zen. Nik selektibitate berrian ezin ditut modalitateko puntuak lortu, fisikak, kimikak eta matek ez baitute itzulpengintza egiteko puntuatzen. Beraz oraingoz nire media 8 bat da eta gustatuko litzaidake nota horrekin Espaina mailan non egin ahalko nukeen. Eta ea unibertsitateren batean fisika, mate eta kimikak puntuatzen didaten 14 puntu lortu ahal izateko. Mila esker laguntzagatik. — Unibertsitatea.Net\nKaixo. 2º batxiler egiten ari naiz orain, zientzietatik. Hurrengo urtean 'itzulpengintza eta interpretazioa' egin nahi dut baina badakit media altua eskatzen dutela eta Gasteizeko media 10'5 izan zen. Nik selektibitate berrian ezin ditut modalitateko puntuak lortu, fisikak, kimikak eta matek ez baitute itzulpengintza egiteko puntuatzen. Beraz oraingoz nire media 8 bat da eta gustatuko litzaidake nota horrekin Espaina mailan non egin ahalko nukeen. Eta ea unibertsitateren batean fisika, mate eta kimikak puntuatzen didaten 14 puntu lortu ahal izateko. Mila esker laguntzagatik.\nOndo diozun moduan Itzulpengintza eta interpretazioko Gradua Euskal Herrian UPV/EHUn eskaintzen da, eta 2010/2011 ikasturterako 10,449ko nota eskatu da.\nEspainia mailan Itzulpengintza eta Interpretazioko Gradua non eskaintzen den ikusteko Espainiako Hezkuntza Ministeritzako bilatzailetik abiatu zaitezke (ikusi Itzulpengintza eta Interpretazioko Graduari lotutako unibertsitateen zerrenda). Tamalez, bertan agertzen diren gutxieneko notak 2009/2010 ikasturteari dagozkio, baina hala ere, konparaketa egiteko balio ahal dizu.\nBatxilergoko espezialitate edo modalitateak eta unibertsitateko gradu ikasketak Espainiako errege dekretu\nbaten bitartez zehazten dira, eta beraz, oso zaila da atal honetan unibertsitatetik unibertsitatera aldaketak egotea.\nBeste aukera bat, selektibitate berrian, zati espezifikoan Intzulpengintza eta Interpretazioko gradurako ponderazio altuena duten irakasgaietara aurkeztea litzateke. Hau da, nahiz eta batxilergoan zientzietatik joan, zure kabuz beste irakasgai batzuk prestatuz gero, posible da hauen azterketetara aurkeztea selektibitatearen fase espezifikoan. Bide hau jarraituz gero, nota altuagoa lortuko zenuke Itzulpengintza eta Interpretazioako gradura sartzeko. UPV/EHUk sortutako "Unibertsitatean sartzeko proba: 2011. urterako eta hurrengoetarako haztate parametroak, fase espezifikoko modalitateko gaien kalifikazioei aplikatzekoak" dokumentuan aztertu ditzakezu zeintzuk diren irakasgai horiek.\nBeraz, hauek dira proposatzen dizkizugun aukerak:\nHautaprobetako zati espezifikorako irakasgaiak zure kabuz prestatzea, eta batezbesteko nota igotzen saiatzea\nTitulazioari lotutako unibertsitateen zerrenda aztertzea eta zure behar eta nahien arabera gustukoen dituzun fakultateen eskaintzatik zerrenda bat ateratzea. Hortik abiatuz, sarrera baldintzek zerrendaren aukeren hurrenkera ekarriko du.\nBeste edozein zalantza baldin baduzu, mesedez idatzi galdera berri bat Iparrorratza orientazio-zerbitzura.


Manresako Fira Mediterrània azokarako izen-ematea zabalik | Etxepare Euskal Institutua\nFira Mediterrània de Manresa azokak “ikuskizunen azoka” gisa definitzen du bere burua, eta bi arlotan banatzen du egitaraua: tokian tokiko kultura (arte disziplina ezberdinetan islatuta), eta munduko musikak edo folka. Azokaren hurrengo edizioan ere, hainbat euskal musika taldek edota arte eszenikoetako konpainiak ikuskizunak eskaini ahal izango dituzte, Etxepare Euskal Institutuaren laguntzarekin. Interesa duen orok esteka honen bitartez eman dezake izena.\n2019ko edizioan, besteak beste, Iñaki Plaza musikariaren GAiZCA proiektuak eta Organik dantza taldeak hartu dute parte. Lehenak euskal, kataluniar, galiziar eta belgiar musikariak biltzen ditu; eta bigarrenak, dantzari euskaldun eta poloniarrez osatuak, Sardina Freskue! Izeneko ikuskizuna eskaini zuen.\nManresako Fira Mediterrània 1998. urteaz geroztik egiten da. Erreferentziazko azoka bihurtu da ikuskizunen sektorean, eta denetariko disziplinei egiten die lekua: ikusizko arteak, zirkoa, dantza, erakusketak, musika, literatura edota antzerkia.


Australia, originaltasuna platerean | Consumer\nAustralia, originaltasuna platerean\nGure antipodetako gastronomiak plater freskoak eta desberdinak aurkezten ditu, kalitate handiko osagaiekin eginak.\nAustraliako sukaldaritzak ekialdeko eta Mediterraneoko eraginak ditu.\nberaz, ezinbestekoa da platerak ukitu exotiko samarrekoak izatea, nahiz eta sustraiak egon.\nsukaldaritza klasikoan, non elikagaien freskotasuna eta sinpletasuna\nfuntsezko zeregina dute.\nPlater tipiko harrigarriak\nAustraliako bazkari edo afari batez gozatzen hasteko\nharagi-pastel ureztatua saltsa ilunarekin dastatzea baino hoberik ez\nedo "gravy" saltsa. Bakarrik edo norbaitekin har daiteke\nbarazki ugari dituen entsalada.\nOhiko beste plater bat klasikoa da\nale-pollitoa, ananarekin eta ardoarekin marinatutako oilasko batez osatua\ngero heldu egiten da.\nBaina, zalantzarik gabe, Australiako gastronomiaz hitz egitea kanguru-haragia da, uharte horretan bakarrik bizi den ugaztuna. Zopan dastatzen da, “kangaroo tail soup” gisa.\nnagusiki kanguru-isatsarekin, edo “kangaroo filet in szechwan” gisa\ncrust”, kanguru-azpizun gozoa zarakarrarekin. Turista animatzen bada, krokodiloa, bufaloa, gamelua probatzeko esperientzia bizi daiteke, ziurrenik hasiberria.\nedo emua. Aitzitik, nahiago du beste errezeta batzuk aukeratu\nerrazak, hainbat plateren artean aukera daiteke,\nbehikia edo arkumea, berdin zaporetsuak.\nEz da ahaztu behar Australiako urek ale bikainak dituztela.\n“Barramundi” bezalako arraina, ur gezako arraina, eta gozoa\nitsaskiak; horien artean, karramarroak, otarrainak, txangurruak,\nganbak eta “mud crabs” deritzenak\nPostre tradizional nagusia Pavlova tarta da, merengez egina.\neta esne-gainaren eta fruta freskoen akonpainamendu gozo batekin zerbitzatua:\nmangoa, anana edo papaia.\nGaragardoa oso garrantzitsua da Australiako gastronomian. Leuna eta urreztatua da. Baina ardoa da, zalantzarik gabe, edari protagonista. Australiako ardoak mundu osoan du ospea, eskualde batzuetako klima onari esker, Mediterraneoko herrialdeen antzekoa. Leku horietako bat Hunter Valley da. Bertan Cabernet Sauvignon eta Chardonnay mahatsetatik ardoak ekoizten dira, batzuk bikaintzat katalogatuak.\nBitxikeria bat: baliteke turistak lokal batzuetan byo hitza duen kartela aurkitzea. Horrek esan nahi du establezimendu horretan ezin dela edari alkoholdunik zerbitzatu, nahiz eta bezeroak bere ardo- edo garagardo-botilarekin sar daitezkeen.


CHOCOLATE SLIM Tarragona erosi batetik 39€\nChocolate Slim Tarragona\nNatural cocktail Chocolate Slim pisua galtzea erosi Tarragona\nEskuragarri ez dagoenean Chocolate Slim Tarragona, eskatzen du:\nNon erosi Tarragona Chocolate Slim\nIdatzi zure informazio pertsonala sartu eskaera orria erosi koktel bat pisua galtzea Chocolate Slim Tarragona prezio murriztua. Itxaron deia Kudeatzailea zure eskaera on bat koktel Chocolate SlimKudeatzailea, deitu ahal izango duzu laster. Ordaindu partzelaren daiteke lortu ondoren, bere gora postetxean edo mezularitza Tarragona.\nNahi izanez gero, ordena eraginkorra eta kalterik botikak prezio merkean Tarragona, zein izango litzateke aide azkarra eta segurua da, pisu-galera, txokolatea Chocolate Slim zehatz-mehatz zer behar duzun!\nNola erosi koktel bat Chocolate Slim Tarragona\nErosi ahal izango duzu akzioak Chocolate Slim Tarragona (Espainia), sartu zure telefono-zenbakia eta izena, eta barruan ordu 1 Zure telefono dei bat enpresaren ordezkari ordenatzen eta zure galdera guztiak erantzun Chocolate Slim eta iradokizunak bidalketa. Ordainketa bakailao on partzelaren. Prezioa bidaltzen partzelaren Chocolate Slim mezulari bidez zehaztutako helbide arabera alda daiteke hiria Espainia, jakiteko prezioa Kudeatzailea jarriz ondoren ordena bat koktel Chocolate Slim pisu galera buruzko web-orri ofiziala.\nModurik eraginkorrena pisua galtzen\nArtikulu honetan ikasiko duzu modu eraginkorrena pisua galdu. Atxikitzea aholkuak artikulu honetan deskribatzen, izango duzu zure itxura hobetzeko, eta, hori dela eta, ziur aski izango duzu izan elated.\nOrdena Tarragona Chocolate Slim


J S J USTI Z I ASOZ I ALA HAUTESKUNDEPROGRAMA2012\nAB HA EO\nEB HN HKK\nOS JS Justizia Soziala\nEH Bilduren ereduak ekonomia pertsonen zerbitzura jarriko du, eta ez merkatuen zerbitzura. Aberastasuna zuzen banatzea, kalitateko enplegua sortzea eta ordaindutako zein ordaindu gabeko lana banatzea ditu oinarri eredu horrek. Horren haritik, gizarte-mailako eta genero-mailako harremanak behar bezala egituratzea beharrezkotzat hartzen dugunez, lanari buruzko kontzeptuak bere baitan hartzen duen ikuspegia handiagoa da ordaindutako lanak hartzen duena baino. Kontuan izan behar da merkatu-produkzioa baino sistema konplexuagoa dela ekonomia, eta beraz, produkzioa eta erreprodukzioa egituratu behar dira, bi eremu horiek erabat lotuta baitaude ekonomia-garapenarekin. Zaintza-jarduera ekonomia-jarduera intentsiboa da enpleguaren sorreran, eta halaber, ezinbestekoa biziari eusteko, eta printzipio horrek (biziari eustea) orekatu behar ditu ekonomiaren alor guztiak. Horregatik, EH Bilduren ustez, lanari buruz dugun kontzeptuari leial izanik, egungo krisi sistemikoari irtenbidea emango badiogu, ezinbestekoa da gure ekonomiaren funtsezko oinarrietako bat dela onartzea eta eraldatzea, hau da, erreprodukzio-lanari eta zaintzaren ekonomikoari lotuta dagoena. Kalitate oneko zaintzak ezartze aldera, beharbeharrezkoa da adieraztea ezinbestekoak direla honako hauek: soldata duinak ezartzea, langileen eskubide sozialak aitortzea eta orain arte ezkutuan egon den gizarte-sektore hori ikusaraztea. Lan-harremanetako eta gizarte-babeseko geure eredu bat ziurtatzeko neurriak ezartzearen alde gaude, gizarte- eta lan-alorreko segidako erreforma neoliberalei eta kapitalismoaren birsorkuntza eragiten duten erreformei aurre egiteko; izan ere, murrizketen bidez ezarri dira erreforma horiek. Neurri neoliberal horien adibide bat sektore berrien pribatizazioa da; izan ere, pribatizatu egin dira gizarte-zerbitzuak, osasun-arloa, hezkuntza, zaintza-ekonomiarekin\nzerikusia duten zerbitzuak. Neurri horiek ezartzean, ahalik eta etekin handien lortzearen logika hartu dute aintzat, bakar-bakarrik ekonomikoa –izaera publikoa ordeztuz–, edo soldaten murrizketaren logika, edo erretiratze-adina atzeratzearena.\nJS Justizia Soziala\nAzken batean, gure ereduak Euskal Herrian, gure herriko ekonomian eta bertako langilerian inbertitzea du helburu, oinarri hartuta lanaren benetako banaketa, eta emakumeen eta gizonen aukera-berdintasuna. Gaur egun bizi dugun krisi handi honek bi generoetako eta adin askotariko sektore zabal bat baztertzea eta egoera larrian egotea eragin du. Krisiaren ondorio larriak gizarte-sektore eta ekonomia-sektore ahula dutenek bizitzeaz gain, sektore publikoko langileek zein langile kualifikatuek ere bizi dituzte. Etengabeko pobretze-prozesuaren ondorioz, pobrezia-tasak gora egin du, eta Gasteizko eta Iruñeako gobernuek, berriz, gizarte-babesa eskuratzeko baldintza gogorragoak jarri dituzte. Langabezia-tasa handiagoa da hilabetetik hilabetera, eta zenbait azpisektoretan enplegua erregulatzeko espedienteen kopurua izugarri handia da. Nabarmentzeko modukoa da, gazteek, inoiz ez bezalako goi-mailako prestakuntza izanik ere, langabezia-tasa izugarria dutela; gainera, oso aukera gutxi dute –edo bat ere ez– enplegua aurkitzeko. Langabeziaren, lan-eskasiaren eta mila euro baino gutxiagoko soldaten ondorioz, bizitza duina izateko baldintzak edukitzea ia ezinezkoa da, eta geure ekonomia- eta gizarte-garapena oztopatzen duten gaitzak dira. Baldintza horiek hobetzeko, teknologia hobeak eta kualifikazio hobea oinarri duten eredu baten alde egin behar dugu; soldata-lehia oinarri ez duen eredu baten alde. Halaber, Administrazioaren, sindikatuen eta enpresarien artean hitzarmen gehiago adostea eskatzen dugu, egungo sistemak (okupazionala, arautua eta etengabekoa) bere baitan hartuko dituen eta lan-eskaera sustatuko duen Lanbide Heziketako eredu bat osatzeko. Horretarako, enpresen eta langileen kotizazioak izango ditu ereduak, etengabeko prestakuntzari eta prestakuntza okupazionalari dagokien zatia finantzatzeko. Laneko osasunari aurre egingo dion euskal (EH) eredu publiko baten alde gaude, prebentzioa oinarri izango duena eta bere baitan oso-osorik hartuko dituena laguntza-, osasun- eta errehabilitazio-jarduerak zein lan-baldintzak ikuskatzeko jarduerak. Euskadiko erakundeek eredu hori finantzatzeko ahalmena izango dute. Geure gizarte-segurantzako sistemak ziurtatuko ditu lankontingentzien eta kontingentzia arrunten ondorioz behar diren laguntzak, lan-arriskuagatiko eta amatasunagatiko laguntzak, bai eta erretiroko eta langabeziako laguntzak ere, eta geure erakundeek beraiek etorkizunean ezartzea erabakitzen dituzten laguntzak ere bai. Horrez gain, ezkutuko ekonomia azaleratzearen alde gaude; izan ere, immigrazioaren eta gaztediaren esplotazioa eta etxe-langileen etxeko lana dira ekonomia-mota horren adierazgarri nagusiak.\nLehen adierazitako hori guztia lortzeko, neurri jakin hauek proposatzen ditugu:\nHA EO ING IND\nLan-harremanetako eta gizarte-babeseko geure eredu bat lortzeko bidean aurrera egitea.\n· Negoziazio kolektiborako geure esparru bat sortzea.\nEB LANA ETA ABERASTASUNA BANATZEA:\n1. · Lana banatzea, ordaindutakoa zein ordaingabea, gizonezkoen eta emakumezkoen aukera-berdintasuna oinarri hartuta.\n2. Lanaldia murriztea, lana banatzeko zein lan-eremua eta lanetik kanpokoa uztartzeko.\n3. Kalitate oneko enplegua sortzeko eta kualifikazio profesionaleko enplegua sortzeko politika eraginkorrak ezartzea.\n· Inbertsiorako eta enplegua sortzeko egitura-funtsa abian jartzea. 4. Soldatak zentzuz orekatzea, egun dauden desberdintasunei aurre egiteko:\n· Lanbide arteko gutxieneko soldata pobrezia-mailatik gora ezartzea; hau da, 1.075 eurokoa izatea. ·Gehieneko soldataren eta gutxieneko soldataren (ordainsari-mota hartuta soldatatzat) arteko aldea, 1-12 artekoa izatea, asko jota.\n151 5. Geure pentsio-sistema publiko bat sortzea eta finkatzea. 6. Erretiro-adina berriro ere 65 urtekoa izatea eta errelebo-kontratuarena, 60 urtekoa. 7. Aldi Baterako Laneko Enpresak desagerraraztea. 8. Iraupen luzeko enpleguak sortzea, euskal produkzio-sarea sendotuta: · Produkzioa dibertsifikatzea. · Gizartearentzat baliagarriak izango diren ondasunak eta zerbitzuak ekoiztea. · Kualifikazio profesionala hobetzea. · Produkzioan gehiago inbertitzea. · Espekulazio-mugimenduak zigortzea.\n9. Ezkutuko ekonomia azaleratzea, ikuskaritza-mekanismoak gogortuz.\n10. Kontratazioan kausalitatea berreskuratzea eta azpikontratazioen kateari amaiera ematea. 11. Profesionalen Gizarte Segurantza lortzea, enplegu egonkorra lortze aldera.\n3. Laneko osasunaren babeserako eredu bat sortzea, bere baitan hartuko dituena prebentzioa, prestakuntza, ikuskaritza, eta eredu hori antolatzeko eta finantzatzeko ahalmena.\n1. Laneko arriskuen prebentzioaren alorrean prestakuntza askoz ere gehiago eskaintzea, lan-ezbeharrak gerta ez daitezen. 2. Laneko segurtasuna sustatzen duten enpresei laguntzea. 3. Prebentzio-jarduerari lehentasuna ematea. 4. Kontratu publikoetan, prebentziorako araudia ez betetzea zigortu egingo da. 5. Amiantoak eragindako gaitzak eta beste gaixotasun batzuek eragindakoak laneko gaixotasuntzat har daitezen sustatzea eta konpentsazio-funtsa eratzea. 6. Ikuskaritza-alorra sendotzea. 7. Osasunaren prebentziorako ordezkaria eta osasun-alorreko koordinatzailea sustatzea. 8. Sexu-jazarpeneko eta mobbing kasuetarako protokoloak aplikatzea.\n4. Lanean etengabeko prestakuntza, kualifikazioaren hobekuntza eta teknologia berriak sustatzea.\nSusperraldian dauden sektoreak (energia berriztagarriakâ€Ś) garatzea, etengabeko prestakuntza estrategikoaren eta inbertsio publikoaren bidez.\n5. Ekimen publikoa berreskuratzea, helburu hauek izanik:\nHA 1. Zenbait sektore estrategikotan jabetza publikoa zabaltzea eta berreskuratzea.\nEO ING IND\n2. Enplegu politika eta plangintza ekologikoa uztartzea. 3. Deslokalizazioari amaiera emateko ahalik eta neurri gehien ezartzea. 4. Zerbitzu publikoen kudeaketa zuzena berreskuratzea. 5. Enplegua erregulatzeko espedienteen tramiteetan berme-emailea izatea.\n6. Euskadiko Gizarte Segurantzaren gaineko eskumen osoa eskatzea, ahalmen arauemailea barne.\nHKK OS JS\n1. Mutuek langileenganako duten erantzukizun zibila enpresa-aseguratzaileen esku uztea, eta hala, lanagatiko osasun-laguntza (gaixotasun- edo istripuarrazoiengatik) Osakidetzaren esku uztea.\n2. Osalanen egiteko bat izatea Lan Osasunaren eta Laneko Arriskuen Prebentzioaren alorretako enpresa-batzordeetan (gizarte-segurantza) parte hartzea, erakunde aditua den aldetik.\n3. Lanbideren egitura birmoldatzea, enplegurik ez duten pertsonei laguntza osoa emateko. 4. Bertan behera uztea zenbait gizarte-laguntzatan aplikatzen diren murrizketa arauemaileak eta aurrekontuekin zerikusia dutenak.\n153 7. EKITATEA:\n1. Ekitatea ziurtatuko duten politika aktiboak bermatzea. 2. Berdintasunaren alorreko araudia betetzen duten ikuskaritzak abian jartzea.\n8. Gizarte-ekonomia solidarioaren esparru-lege bat garatzea eta ezartzea.\n1. Baztertuta eta egoera larrian dauden sektoreetan sortzen diren ideiak eta proiektuak sustatuko dituen sistema bat ezartzea; eta gizartearentzat baliagarriak diren eta/edo gizarte-jabetzako enpresak sustatzea, ekologia- eta gizarte-intereseko alorretan gizarteak eta merkatuak dituen premiei aurre egiteko. 2. Gizarteratze-enpresen lan-kontseilua eratzea. 路 Gizarteratze-enpresak sustatzea eta lehenestea, pobreziaren aurkako borroka egiteko ekonomia-eragileetako batzuk baitira.\n9. PARTE-HARTZEA SUSTATZEA\n路 Gizarte- eta sindikatu-eragileek politika publikoak zehazten eta ebaluatzen benetan parte hartzeko eskubidea izan dezaten ziurtatzea. 路 Langileen parte-hartzea bultzatzea.\n10. Autonomo faltsuak egon ez daitezen neurriak abian jartzea.\nING IND EB HN HKK\nEuskal Herrian indarrean dauden lege arau desberdinek, pertsona orok etxebizitza duina eta egokia izateko eskubidea duela jasotzen dute, baina errealitatea oso bestelakoa da. Lehen mailako behar eta eskubide bat den arren, gaur egun etxebizitza izatea luxuzko ondare izatera pasa da.\nEtxebizitza ezin da utzi merkatuen eskura bakarrik, honek jendartearen parte bat babesik gabe gelditzea ekar baitezake. Eremu honetan jardun beharra dugu beraz, kontuan hartuta etxebizitzari lotutako gainerako aldagaiak baldintzatuko dituela. Jardun publikorik gabe, ez da etxebizitzari lotutako zerbitzu publikorik izango, ez eta etxebizitza politika publikorik garatuko; baina batez ere, hori gabe ezin izango da garatu jendarteak arrazoizko baldintzetan etxebizitza duinak eskura ditzan benetako eskubide eraginkor eta errealik.\nFrankismoaren garaietatik autonomia EAEn garatutako jarduerak lurzoru merkatuaren desarautze politikan eta ondorioz etxebizitzarenean, oinarritu dira.\nEtxebizitzarekin lotuta orain arte garatu diren jardun politikoak errotik aldatu behar dira beraz. Lurzoruaren desarautzeek, interes tipo baxuek, etxebizitzari zuzendu behar zitzaion instituzio mailako jardun politiko gabeziarekin, eta ondorioz jarduna arlo pribatuaren esku uztearekin batera, higiezinen burbuila puztu baitzuten, eskari soziologikoak lekarkeen beharrei erantzun nahian (demografia piramidea osatzen duen esparru zabalenak 30 urte bete zituen 2006an). Honek guztiak, desegiten ari zen hedatze-politikaren garapena ekarri du, lurzoruaren prezioak etxebizitzarenean eraginez, gainera. Eta hau, honako arrazoiengatik eman da: â€˘ Lurralde eta hirigintza antolamendurako irizpideek, zegoen eskariari erantzuteko behar izango liratekeen baino lur gehiago hirigintza-garapenerako sailkatu izana ekarri dute hainbat udalerritan. â€˘ Urte hauetan zehar, alokairuzko etxebizitza bultzatu beharrean, jabegoa sustatu duen zerga politika garatu da. Horrela, lurraren balio espekulatzaileek aurrera egitea bermatu da. â€˘ Lurralde antolamendua, lurren eskaintzak sortzen zituen behar errealak bi-\nkoiztuz eta hirukoiztuz garatu da, indarrean dauden Lurralde Antolamenduko Gidalerroetan ikus daitekeenez.\n• Geldirik dagoen Udal Legeak, aurrekontuetako sarrerak gutxitu diren une honetan, udal administrazioen gaitasuna baldintzatua egotea ekarri du. Udalak, horrela, lurraren eta etxebizitzaren merkatua arautzeko legez legokiekeen eragin eta garapen gaitasunean aurrera egin ezinik geratu dira. • Babes publikoko etxebizitza sustapenak (alokairua, babes publikoa, etxebizitza tasatua), bere lehentasunezko helburuetan ez du izan alokairu babestuko etxebizitza parkea eraikitzea, soziologikoki behar handiena sortu den unean, berau asetzeko aukera egon bazegoenean. • Eta egoera orokor honi, finantza entitateek etxe desjabetzen bitartez sortu duten errealitate berri bat erantsi behar zaio: egunero gauzatzen diren desjabetzeak; ehunka pertsona ordura arte jabegoan edo alokairuan izan duten etxea uztera behartu dira.\n1.- Etxebizitza Legea sortu, etxebizitza izateko eskubide unibertsala jasoko duena: diru sarrera mugak kontuan hartuko ez dituena, lehentasun eta baldintzei lotutako arautze zabal, anitz eta zehatza izango duena, babes sisteman izango diren pertsonen izaeraren araberakoa. Etxebizitzaren Izatearen Segurtasun Juridikoa indarrean jarri, legea onartu eta hurrengo egunetik, eta gehienez lau urteko epean izango duelarik erabateko balioa (legegintzaldi bat). 2.- Etxebizitza politika integrala garatzeko lege baliabideen garapena. Administrazio publiko desberdinen jardunak ildo berari jarraitu beharko dio eta haien arteko koordinazioa bermatuko da. 3.- Etxebizitza politiken garapenean, EAEko administrazio publiko guztien erantzukizun partekatua, alokairuzkoa lehenetsiz. EAE mailako Etxebizitza Plan Zuzendariaren lanketa eta garapenean, EAEko administrazio publiko guztien erantzukizun partekatua. Esleipen sistemak oinarri objektiboa izango du: erosteko ahalmena, familia unitatea osatzen dutenen kopurua, ondarea… alokairu sozialak ez du gaindituko bizikideen unitateak dituen sarreren %15a, eta alokairu publikoak inolako kasutan ez du gaindituko aipatutako sarreren %30a. 4.- Urbanizagarri gisa sailkatutako lurrak, administrazio publikoen lurzoru ondare moduan arautu. Lurzoruaren Legeak ezarritako tresnen erabilera sistematikoa, Administrazioak landa lur salneurrian eskura ditzan, alokairu sozialaren etxebizitza parkea osatzeko. Udalak bultzatu, haien lurretan alokairu erregimenean egongo diren babes publikoko etxebizitza parkeak izan ditzaten.\n5.- Etxebizitza eskatzaileen zerrendak batu, bai eta babestutako etxebizitzarako esleipen zerbitzuaren batzea ere gauzatu.\n6.- EAE mailako etxebizitza hutsen udal zentsuak osatu, alokairu publikoaren merkatuan mugiarazteko helburuarekin.\n7.- Hirigintza eta Etxebizitza esparruko Topaketa Foroen sustapena, EAEko administrazio publiko desberdinen parte-hartzearekin.\nING IND EB HN HKK OS JS Justizia Soziala\n8.- Kalifikazio orokorraren eta bigarren transmisioetako beharrezko salmentako erregimenaren orokortzea, babes publikoa duten etxebizitza multzoetarako. 9.- Etxebizitza alokatzeko sustapen lanaren gauzapen eta garapena: administrazio publiko desberdinen lurzoru erreserba gehienak horretara konprometitu, ondoren alokairu erregimena izango duten etxebizitzak egiteko. 10.- Interbentzio publiko koordinatua, alokairuzko etxebizitza babestu nahikoaren eskaintza eragiteko. Eskaintza sustatzeko laguntza publikoak handitu, babestutako alokairuzko etxebizitza publikoa egin dadin. 11.- Alokairuzko etxebizitzaren erakunde publikoa sortu. Kohesio sozialaren sustapena. Baliabide publikoen lehentasunezko eremua, babeseko alokairuaren sustapenak izan behar du. Nolabaiteko babes publikoaren erregimena zehazterakoan, babeseko alokairua lehenetsi, alokairuzko etxebizitzaren parke publikoak jarrita dituen helburuak guztiz bete arte. 12.- Politika fiskala zuzendu, jabegoa lehenesten baitu alokairuaren aurrean. Erosteko laguntza fiskalak bertan behera utzi eta alokairurako laguntza fiskalak mantendu. 13.- Mailakako trataera fiskala azpierabilitako etxebizitzei zuzenduta, bigarren etxebizitzak barne. Kanon edo ariel ez fiskala, etxebizitza hutsei aplikatuko litzaiekeena, lurraren okupazio sostengarria lortzeko bidean. Hutsik dauden etxebizitza merkatuan lehentasunezko hirigintza interbentzioen arautzea. 14.- Indarrean dauden Lurralde Ordenamendurako Araubideen berrikuskapena, ingurumen zaintzaren irizpideak txertatuz, eta bertatik kenduz esponjamendu eta benetako beharrei erantzun ez dieten eskaintzen ugaritzeak. Etxebizitza eta ingurumen politikek batera joan behar dute, material ekologikoen eta natura baliabideen erabilera sustatuz. Erabilitako etxebizitzen egokitze politika sustatu, baliabide naturalak optimizatuz eta traba arkitektonikoak ezabatuz. Espazio mistoak sustatu, erresidentzia eta jarduera sozial zein ekonomikoen artean (lana, bizitza, aisia), mugikortasun beharrak murriztea baitakar, eta gure auzoak bizirik mantentzea baitakar, kohesio soziala eta espazio seguruak ahalbideratuz. 15.- Etxebizitzako Plan Zuzendariaren berrikuskapena, alokairurako etxebizitzaren ondare publikoa gauzatu dadin bermatuko duena, benetako beharrei\nerantzuteko gai izango dena, ekonomia erreala itotzen eta mugatzen duen hipoteka-presioa lasaituko duena. Honek, sustapen publikoa nagusiki etxebizitza eredu honi zuzentzea ekarriko du, herritarren beharrei erantzunez. Horretarako Araba, Bizkaia eta Gipuzkoako bankuek dituzten etxebizitzen, egite bidean dituzten sustapenen, lur eta gainerakoen erosteko aukerari buruzko eztabaida ireki behar da, salneurriaren beherapen nabarmenarekin (adibidez, %60koa etxebizitzetarako, %70 eta 80 bitartekoa egite bidean dauden sustapenetarako, eta %90era artekoa lurretarako). Baliabide horiek guztiak alokairu sozialera bideratu, bankuei irabaziak geure lurraldeko kredituetan inbertitu ditzatela exijituz.\n16.- Aurrekontu bermearen Udal Legearen arautzea, lurzoruan udalek duten ondare autonomia sustatuz. 17.- Udalen lurzoru ondarearen garapen eta dinamizazioaren kontrola, beste elkarteren artean Herri Kontuen Euskal Epaitegiaren esku legokeena. Udalak eragile espekulatzaile bilakatzea ekidin, udal horiek izan lezaketen birkalifikazioen irabazien menpekotasuna ez emateko neurriak abian jarriz. 18.- Finantza sistemaren gaineko ikuskapena, hipoteka-zor guztia ikuskatuz, eta zilegitasunik gabeko zorra zenbatekoa den jakiteko. 19.- Finantza entitateei dagokien betebehar sozialaren eta higiezinen desjabetzen gaineko analisia. Ondorengo neurriak proposatzen ditugu: • Finantza erakundeak jabetza eskumenak dituen erakunde publikoen esku uztea. • Etxebizitza horren erabilera eta okupazioa alokairu sozialaren bidez kudeatzea. • Hipotekaren ordainketaren ez-ohiko etetea ezartzea hala eskatzen duten familiei, hipoteka ordaintzerik ez dutenean arrazoi objektiboak direla medio (langabezia, kasu). Proposatzen da hipotekaren ordainketa aldi jakin baterako uztea; kaltetuak ez du etxebizitza utziko eta bankuari alokairu soziala ordaintzeko konpromisoa hartuko du (familiaren erosteko ahalmenaren arabera ezarriko litzateke zenbatekoa, diru sarreren %15 izango litzatekeena). Arrazoi objektiboak desagertzen direnean eta familiak aurreko egoerara bueltatzen direnean (eta beti ere etxebizitza eskubidedunak hala nahi duenean), alokairua ordaintzeari utziko litzaioke eta hipoteka ordaintzeari berrekin. • Finantza erakundeek hipotekak emateko orduan duten jarrera aztertzea eta arduragabekeriaz jokatu denean, erantzukizuna onar dezaten eskatuko zaie. 20.- Hirigintza antolaketarako aholku batzordeetan, etxebizitza politikaren arautze ofizialaren gaineko interbentzioa, herritarren parte-hartzea bideratzeko helburuarekin. Antolamendua eta etxebizitza beharren kuantifikazioak, bai eta hauen tipologia zehaztea eta segimendua egitea behar dute.\nGiza Eskubideen Deklarazio Unibertsala aldarrikatu zenetik, bere izpirituaren aurka doazen eskubideen arteko bereizketa artifizialak ezartzeko saiakerak egin dira, eta zenbait kategoria, banaketa edo “belaunaldi” bereizi dira. Hala, lehendabizi, eskubide zibilak eta politikoak bermatu behar zirela justifikatu nahi zen, eta ondoren, “bigarren belaunaldikoak” deitzen direnak, berdintasunarekin zerikusia duten eskubide sozialak eta ekonomikoak. Giza eskubideak, zibilak eta politikoak (bizitza eskubidea, adierazpen askatasunerako eskubidea, norbere gorputzari buruzko erabakiak hartzeko eskubidea, esaterako), eskubide ekonomikoak, sozialak eta kultura-alorrekoak (lanerako eskubidea eta gizarte segurantzarako eskubidea), bai eta eskubide kolektiboak ere (garapenerako eskubidea eta erabakiak aske hartzeko eskubidea) unibertsalak eta besterenezinak izateaz gain, bereizi ezinak dira, elkarren artean lotura eta elkarren mendekoak direlako. Hau da, bat hobetuz gero, gainerakoak hobetzea dakar. Eskubide bat urratuz gero, gainerakoetan eragina izango du. Giza Eskubideez aritzen garenean, sarri ez dira kontuan hartzen gizarte-eskubideak, nahiz jatorrizko deklarazioan jasotzen diren. Eta ez dira kontuan hartzen, batzutan, kanpoko eragileen ekintzengatik –merkatuena–, eta beste batzutan, administrazioek alde batera uzten dituztelako, ez baitute haien oinarrizko babesa bermatzen. Gaur egun, atal honi dagokionez, Eusko Jaurlaritzak eta Legebiltzarrak gizarte-zerbitzuak erregulatzen eta planifikatzen dihardute, bai eta gutxieneko errenten berme-politikak ezartzen ere.\nSektore publiko sendo baten alde egiten dugu –zerga-sistema progresibo baten bidez finantziatuta–, pentsioak, osasuna eta hezkuntza ziurtatzeaz gain, zerbitzu hauek bermatu eta emango dituena: pertsonen zaintzarekin zerikusia\nduten zerbitzuak, haurtzaroarekin zerikusia dutenak (jangela publikoak, haureskolak…), adineko pertsonekin zerikusia dutenak (etxez etxeko laguntza-zerbitzua, egoitzak, eguneko zentroak) eta mendekotasun-arazoekin zerikusia duten gainerako zerbitzu guztiak.\nPertsonentzako zerbitzuetan inbertitzea oinarrizkoa da lanpostuak sortzeko eta zaintzaileek soldatapeko enplegu bat lor dezaten laguntzeko. Halaber, ekonomia-eredua aldatzeko ere lagungarria izango da. Hau da, norberarentzako denbora eta bizitza zaintzea lehen lerroan egongo dira ekonomia-eredu berrian, eta ez gure munduaren etorkizuna arriskuan jartzen ari diren produkzio-kontsumismoa. 1. Gizarte-zerbitzuak ziurtatzea eta garatzea, eskubide subjektibo ezin hobea baita, eta hortaz, administrazioen betebeharra. 2. Euskal Gizarte Zerbitzu Sistema publikoa eta batua sortzea Euskal Autonomia Erkidego osoarentzat. 3. Finantza-alorra behar beste egokitzea, 2016. urterako Euskal Gizarte Zerbitzuen Sistema herritar guzti-guztiei ziurtatze aldera behar diren baliabide guztiak izateko, Gizarte Zerbitzuen Legeak ezarritakoari jarraiki. 4. Gizarte Zerbitzuetan “baterako ordainketa-berrordainketa” mailakako murrizketa. Lehenik eta behin, mendekotasun-arazoetarako laguntzak doakoak izateko aukerak aztertzea. Gutxieneko salbuetsiaren zenbatekoa igoko dugu. 5. Gizarte Zerbitzuen Legea aldatzea, zerbitzuen prestazioan enpresa pribatuek eragin gutxiago eta parte-hartze txikiagoa izan dezaten. 6. Pertsonak zaintzen lan egiten dutenek soldata duinak jaso ditzaten ziurtatzea, langileen gizarte-eskubideak aitortuta eta baztertu izan den gizartesektorea ikusaraztea. 7. Mendekotasun-arazoetan laguntzeko euskal sistema bat sortzea, premisa hauek izango dituena: · Zaintza-eskubidea herritar guztientzat. · Zaintza-lana aitortzea. · Mendekotasunaren kontzeptua zabaltzea. · Zerbitzuei lehentasuna ematea, prestazio ekonomikoen aldean. · Gizonezkoen erantzukidetasuna, zaintza-zereginetan. · Haur-eskolak, jangela publikoak eta eguneko zentroak sustatzea. · Emakume zaintzailearen rola ez sustatzea. · Zaintzaileentzat zaintza-programak eta zerbitzuak garatzea. 8. Gizarte Zerbitzuen Plan Estrategikoa eta Euskal Autonomia Erkidegoko Gizarte Zerbitzuen Mapa lotesleak izango dira bakoitzari dagozkion administrazio-alorrentzat. 9. Gizarte Zerbitzuen Legea osorik gara dadin lortzea.\nAB HA EO ING IND\n10. Bereziki ingurukoen zaintzari erreparatzen diogu, eta batez ere, Etxez etxeko Laguntza Zerbitzuari: horregatik guztiagatik, zerbitzu gehiago eskainiko ditugu eta pixkanaka erabiltzaileen ekarpena murriztuko dugu; laguntza integrala eskainiko dugu eta zerbitzua zuzenean kudeatu ahal izateko neurriak ezarriko ditugu. 11. Zenbait zerbitzu erregulatzea helburu duten dekretuak aldatzea eta beste batzuk onartzea, langileen ikuspegia eta erabiltzaileena zein haien senideena kontuan izanik. 12. Pobreziari eta Gizarte Desberdintasunei buruzko Inkesta maizago egitea. 13. Zaintzaren alorreko kualifikazio profesionalak erregulatzea.\nEB HN HKK OS JS Justizia Soziala\n14. Hiritartasun Oinarrizko Errentari buruzko proposamen bat egite aldera, gizarte-eztabaida eta eztabaida politikoa abian jartzea. 15. Bien bitartean eta ahalik eta lasterren, Diru-sarrerak Bermatzeko Legea aldatzea, orain urratzen diren eskubideak berreskuratzeko, irizpide hauek oinarri hartuta: · Urtebeteko errolda-epea berrezartzea. · Baldintza gutxiago. · Zenbatekoa lanbide arteko gutxieneko soldata bezainbestekora handitzea; lehen esan dugunez, pobrezia-mailatik gora ezarriko dena. · Pentsioen osagarriaren zenbatekoa handitzea, pobrezia-mailatzat ezarrita dagoena osatu arte, eta osagarri hori jasotzeko irizpide malguagoak jartzea. · Bizikidetzako unitate kideen kopuruaren arabera ezarrita dauden tarteen kopurua handitzea. · Lan-pizgarriak aplikatzeko gehieneko denbora-tartea handitzea. Jaso ahal izateko adinari dagokienez, urte gutxiagorekin jasotzea. · Sistema herritar guztientzat izan dadin neurriak ezartzea, eta Gizarte Larrialdiko Laguntzak jasotzeko denbora-mugak kentzea. 16. Euskadiko erakundeen subiranotasuna aldarrikatzea, Gizarte Segurantzako prestazioei dagokienez.


Gure ezagutza ingurumen-baliabideen kudeaketa jasangarria ahalbidetzen duten teknologien garapenaren zerbitzura jartzen dugu. Baita euren kutsadurarako prebentzio, kontrol eta konponketarako tresnak ere. Hala, giza-osasuna eta ekosistemak babesten dira, eta orobat, berrikuntza eta enpresen arteko lehiakortasuna hobetzen da, eta baita erakundeek hartzen dituzten erabakietan laguntzeko ere.\nUr-hondakinen tratagarritasunari eta hornikuntzari buruzko ikerketak egiten ditugu. Horien xedea da erabilerarekin bat datorren kalitatea bermatzea edo legeak hondakinei buruzko kalitate-eskakizunei erantzutea arazketa-prozesuen bidez. Halaber, hurrengokoetan ere lanean ari gara: tratamendu biologiko eta fisiko-kimiko sistema aurreratuetan, ura berrerabiltzeko teknologietan, kutsaturiko lurpeko uren atenuazio naturalaren ebaluaketa. Horretarako lorturiko emaitzen arabera, kudeaketa proposamenak egiten dira. Halaber, tratamendurako metodo aurreratuak erabiltzen dira: oxidazio aurreratua,RBM,SBR edo eletrokoagulazioa, besteak beste.\nMintzek, banaketa-teknologia diren bezala, uren tratagarritasun munduan leku ezin hobea aurkitu dute. GAIKER-IK4en mintzak karakterizatzeko entseguak burutzen ditugu eta gure jarduera garatzen dugu eremu industrialean eta uren tratagarritasunean banatze-teknologia gisa aplikatzeko Bere aplikazioaren eta funtzionamenduaren bideragarritasuna (diseinua, operazioa, zikintzea eta garbiketa) ikertzen dugu. Halaber, tratamendurako metodo aurreratuak erabiltzen dira: oxidazio aurreratua, RBM, SBR edo eletrokoagulazioa, besteak beste.\nSedimentu- eta lurzoru-teknologietan lan egiten dugu. Gure eskaintza hiru mailaren arabera egituratzen da: kutsaturiko lurzoru eta sedimentuen karakterizazio fisiko-kimikoa, kutsaturiko lurzoru eta sedimentuen tratagarritasunaren ikerketak eta tratamendu sistemak: biologikoak eta fisiko-kimikoak.\nHondakin organikoen tratagarritasun ikerketak egiten ditugu konpostajearen bidez. Hala, bere bideragarritasuna eta prozesuaren optimizaziorako parametroak ikertzen dira; baita azken produktuaren aplikazio posibleak ere.\nZentroaren jarduerak eremu horretan hurrengo hauek dira:\nUraren zikloaren ebaluazioa industrian (ekarpena, prozesua, isurketa)\nLaginketa eta analisia\nEgokitzapena / Uraren tratamendua\nUra berrerabiltzeko sustapena\nUraren hondakinen tratamendu biologikoa\nUr-prozesuen aditibazioa (biozidak)\nUraren tratamendu fisiko-kimikoa\nKonbentzioko sistema banatzaileak / suntsitzaileak (koagulazioa-flokulazioa, flotazioa, ikatz aktiboaren gainean egindako adsortzioa, lurrinketa, stripping-a...)\nOxidazio-aurreratu prozesuak (UV / ozonoa)\nTratamendu hibridoak: mintz erreaktore biologikoa - MBR\nLurgaineko eta/edo lurpeko uren birgaitzea\nArazketa / desinfekzio teknologiak\nTratamendu tertziarioak (birgaitzea)\nTeknologia bigunak: atenuazio naturala (ura-lurzorua)\nLurzoruen eta sedimentuen karakterizazioa\nLurzoru/sedimentuak tratatzeko teknologiak\nKonpostajearen bidezko bioerremediazioa\nTratamendua fase solidoan\nDisolbatzaile bidezko erauzketa\nSailkapena eta garbiketa\nISO/OECD arauen araberako toxizitate entseguak\nPopulazio mikrobianoaren ikerketa biologia-molekular tresnen bidez\nKonpostaren kalitatearen ebaluazioa\nNekazaritza elikagaien industriaren hondakinen balorizazioa